“Ўзбек элчихонаси эшигида...” эшиттиришининг шу кунга қадар 4 та сони ҳавога узатилди ва бу эшиттиришлар ортидан билдирилган фикр-муносабатлар орасида ижобий ўзгаришлар ҳақида хабар қилинди.\nУшбу эшиттиришда ана шу муносабатлардан баъзиларига тўхталдик ва шу кунга қадар фаолиятига тўхталганимиз элчихоналарга яна боғланишга уриниб кўрдик.\nДастлаб айрим хушхабарларга тўхталамиз.\n"Сеулдаги элчиликнинг муносабатидан мамнунмиз"\nИлк ижобий хабарни эшиттиришимизнинг Сеулдаги ўзбек элчилиги консуллик хизмати фаолиятига бағишланган сонида иштирок этган ва ҳужжат муаммоси боис Ўзбекистонга бора олмаётганидан арз қилган Нигорадан олдик.\nАввалги эшиттиришимизда у Сеулдаги консуллик хизматига телефон орқали боғланиш қийинлиги, боғланган тақдирда ҳам саволларга тўлиқ жавоб олиш имконсизлиги, аксар ҳолларда ходимларнинг муносабати қўполлигидан норози бўлган эди.\nМуҳими, Нигора Жанубий Кореяда туғилган ва Корея фуқароси бўлган фарзанди билан Ўзбекистонга бора олмаётгани, бунинг учун элчиликдан тегишли ҳужжатларни олиш имконсиз бўлиб қолганини айтган эди.\nКонсуллик муносабати ўзгарганидан мамнунлиги битилган икки сатрдаги мактубини олгач, унга қўнғироқ қилдик.\n- Ҳозир муносабат ўзгарган. Аввал телефонига тушиш қийин эди. Ҳозир эса иккита қизни қўйиб қўйишган, бири ўзбек, бири рус тилида гаплашади. Нима ҳужжатлар кераклигини яхшилаб тушунтиришади. Кейин болаларга ҳужжат проблема бўлаётган эдику, қизлар айтишдики, уларнинг болаларига тезда ҳужжат қилиб беришибди. Бир-иккита қизларимиз уйига кетишди, деди Нигора.\nЭслатиш керак, шу кунга қадар “Ўзбек элчихонаси эшигида...” лойиҳаси доирасида боғланганимиз ўзбек консулликлари орасида айнан Сеулдаги консуллик мурожаатларимизга ўз вақтида ва ваколати доирасида жавоб берди.\nОзодлик саволларига Ўзбекистоннинг Жанубий Кореядаги Фавқулодда ва мухтор элчиси Виталий Феннинг сиёсий масалалар бўйича маслаҳатчиси Бахтиёр Ибрагимов жавоб берган эди.\nШунингдек, ёзма мурожаатимизга консул Қаҳрамон Долимовдан ҳам ҳамкорликка ҳозирлиги тўғрисида ёзма жавоб олган эдик.\n“Ўзбек элчихонаси эшигида...” лойиҳаси доирасидаги изланишлар жараёнида ўрнатилган ҳамкорлик учун Сеулдаги элчилик ходимларига миннатдорчилик билдириб қоламиз.\n"Россиядаги элчилик ёнида турнақатор навбат ғойиб бўлди"\nЯна бир позитив муносабат битилган мактубни ўзини Россияда юрган ўзбекистонлик Нишон, деб таништирган тингловчидан олдик.\nБу тингловчининг ёзишича, у 2010 йилда Москва шаҳрида паспортини йўқотган ва шунинг ортидан Ўзбекистоннинг Москвадаги элчихонаси консуллик хизматига борган.\nОдатан, элчихона олдида турнақатор навбат бўлиши ҳақида эшитган Нишонбой эрталаб соат 6 да консуллик дарвозаси ёнига етиб борганини ёзган.\nҚуйида унинг мактубидан айни олинган иқтибосни келтирамиз:\n“Soat 8 larda 120 kishini ismini yozganman 2-й Казачий переулок odamlar bilan tulib ketdi yuldan utayotgan rus shafyorlar kulib birovi yulni bushat deb sukib tashlardi.9da ichkaridan konsullik oxranasi chiqib qulimdagi qogozni oldi va qarab chiqib bu yirda xech qanaqa spisok bulmaydi birinchi ayollar bir tarafga uting deb yirtib tashladi.men xam ayollardan kiyin birinchilardan bulib kirdim ichkarida yana bitta eshik bor ekan u yirdan faqat dokumeti yitarli bulganlarni tekshirib utqizyabdi”, деб ёзади Нишонбой.\nНишонбой мактуби давомида йўқолган паспорти ҳақида тегишли маълумотномани олиш учун зарур ҳужжатларни тўлдириб, топшириб чиққанида кун яримлаб қолгани ва консуллик остонасида ҳали ҳам одам йиғилиб турганини ёзган.\nЯна мактубдан иқтибос:\n“Soat 4da tayyor dokumetlar tarqatiladi ketib qolmang dedi kuchada somsa sotadigan bobodan somsa olib yib utirdik ichkaridayam magazin boru qimmat ekan.xox ishoning ishonmang kimki uterya ga kelgan bulsa xamma kirib topshirib chiqdi va soat 4dan boshlab tarqata boshladi men soat 6 larda dokumetimni oldim ish vaqti 6gacha bulsada yana odamlar dokumentini olishda davom etardi”, деб ёзади Нишонбой.\nПаспортининг йўқолганини тасдиқловчи ҳужжатни бир кунда олган Нишонбой бу жараённинг сурилиб кетиши ёки бундай ҳужжатни ололмасликка аксар ҳолда ҳамюртларининг ҳужжат ишларига эътиборсизлиги ёки саводининг етмаслиги сабаб, деб билишини хулоса қилган.\nЎзбекистоннинг Москвадаги элчихонаси консуллиги ҳақидаги эшиттиришимизда иштирок этган айрим ўзбекистонликлар у ерда навбатнинг катталиги, оддий маълумотнома олиш учун 3 кунлаб навбат кутиши, вебсайтдаги телефонлар билан боғланиш деярли имконсизлиги ва муҳими, консулликнинг қоровулларидан тортиб, ходимларига қадар келган фуқароларга қўпол муносабатда бўлишидан норози бўлган эди.\nБиз элчихонанинг ўзини консулнинг катта ёрдамичиси Арсен Ибрагимов, деб таништирган ва - 7 (499) 230-00-54 телефон рақамига такрор-такрор қўнғироқлардан бирига жавоб берган ходимидан баъзи маълумотларни олишга муваффақ бўлган эдик ва бу ходим шикоятлардаги аксар айбловларни рад этган эди.\nУ ҳам консулликдаги турнақатор навбатларнинг сабаби Россияда юрган ўзбекистонлик меҳнат муҳожирларининг сони кўплигию консуллик ходимларининг озлиги, топширилаётган ҳужжатларда хатоларнинг кўплиги билан изоҳлаган эди.\nМосквадаги элчихона консуллик хизмати ҳақида эшиттириш тайёрлаганимиздан сўнг Москвадан яна бир яхши хабар олдик.\nЯнги йил - 2013 йилнинг бошидан буён консуллик дарвозаси олдидаги турнақатор навбат ғойиб бўлган.\nБиз бунинг сабабини сўраб, элчихонанинг матбуот хизматига боғланганимизда, матбуот ходими бу ҳақда кейинроқ тўлиқ маълумот берилишини ваъда қилди.\nЭнди эса ҳануз элчиликлар остонасида сарсон қолаётганлардан олинган мурожаатларга тўхталсак.\n"Она ватанимиз консуллигида на ҳурмат бор, на бейж"\nЎзбекистоннинг турли давлатларидаги консуллик хизматлари фаолиятидан норози бўлаётган тингловчилар ҳануз кўп.\n“Ўзбек элчихонаси эшигида...” лойиҳасини бошлаганимиздан бери кети узилмаётган танқид ва шикоятларнинг аксариятида консуллик хизматларининг расмий сайтларида берилган телефон рақамлари ва электрон манзиллар орқали улар билан боғланиш жуда қийинлиги айтилади.\nХусусан, Москвадаги консуллик ҳақида шу кунларда Озодликка боғланган ва ўзини ўзбекистонлик Феруз, деб таништирган йигит шу кеча кундузда гувоҳ бўлгани ҳодисани сўзлаб берди.\n- Менинг тоғам 9 йилдан бери Россияда, Новосибирскда. У паспортини йўқотиб қўйди. У менга боғланди, ёрдам сўраб. Биз ўтган ҳафта бордик элчихонага. Бизга Ўзбекистондаги доимий яшаш жойидан РУВДнинг спарвакасини олиб келинг, дейишди. Қариндошларимиз жўнатишди. Мен справкани уларнинг факсига икки марта, кеча ва бугун жўнатдим. Эрталаб тоғам борса, олдинига ҳужжатни келмади, дейишибди. Кейин бўлса: "Келди, лекин буни скан қилиб жўнатинг", дейишибди, дейди Феруз.\nТоға-жиян консуллик талабини бажарибди.\n- Кейин сканер қилиб маълумотнома нусхасини жўнатдик. Кейин бўлса, паспортнинг копиясини олиб келинг, дейишибди. Ахир вебсайтда паспорт йўқолган бўлса ё унинг нусхаси, ёки доимий яшаш жойидан маълумотнома бўлсин, деб ёзилганку, дейди Феруз.\nФерузнинг тоғаси билан консуллик ходимлари ўртасида яна бир муаммо туғилибди.\n- Сиз фикримга қўшиласизми ёки йўқми, агар расмий сайтга бланка жойлаштирилган бўлса, уни кўчириш ва тайёр ҳолда тўлдириб олиб бориш мумкинми ёки йўқми?! Тоғам тайёр бланка билан консулликка борса: "Сиз буни қаердан олдингиз?" дейишибди. "Жияним сайтингиздан олди", дебди. Улар бўлса: "Агар жиянинг шунақа ақлли бўлса, унда маълумотномани ҳам у қилиб берсин!" дейишибди. Бу қанақа муносабат? Аслида биз уларнинг ҳам, ўзимизнинг ҳам ишимизни енгиллаштираяпмизку! - деди жиғибийрон бўлиб сўзлаган Феруз.\nУ тоғасига бўлган муносабатдан сўнг ўзи ҳам консулликка боргани, аммо унга нисбатан ҳам шундай қўпол муносабат бўлгани ва муҳими, шундай муносабатда бўлган ва ўзини консуллик ходими, деб тақдим қилган шахснинг бўйнида кимлиги, лавозими битилган бейжнинг йўқлигидан ҳам норози бўлди.\n- Ўз она ватанимизнинг элчихонасига келсангу, на бейжик, на нормал муносабатни кўрсанг?! Мен юмшоқ айтганда, бундан даҳшатга тушдим. Ҳозир интернетни титкилаб ўтириб, сизларнинг радиодаги махсус эшиттиришни топдим сизларга боғландим, деди Феруз.\nБиз бу ўзбекистонликдан олганимиз танқид ва Нишонбой исмли тингловчидан олганимиз олқишни бирлаштириб, яна бир карра Москвадаги элчихонага боғландик.\nЭлчихонанинг матбуот котиби Обид Каримов тингловчиларнинг олқишларию, танқидлари бобидаги мурожаатларга консуллик томонидан, албатта жавоб берилажаги ва бунинг учун бироз фурсат беришмиз кераклигини айтди.\nБиз консул жанобларидан тўпланиб қолган зарур саволларимизга жавобан интервю беришини илтимос қилдик ва Обид Каримов яна хабарлашишга келишдик.\nАммо, унга қадар етказиш керак бўлган яна бир кичик хабарча бор.\nМосквадаги консуллик топширилажак ҳужжатларни осонлаштирди\nМосквадаги элчихона Россияда юрган ўзбекистонликларнинг сони кундан кунга ортиб бораётгани ва уларни қабул қилиш учун кўп вақт кетаётганини инобатга олиб, бланкаларни тўлдириш жараёнига енгиллик киритди.\nЭлчиликдан тез орада бу енгиллик нимадан иборатлиги, элчихона биноси олдидаги турнақатор навбат қаерга ғойиб бўлгани ва ҳоказо, саволларга тўлиқ жавоб олишга умид қилиб қоламиз.\n"Лондондаги элчихонага ҳам боғланинг"\n“Ўзбек элчихонаси эшигида...” деб номланган эшиттиришимизнинг охирги сонида Ўзбекистоннинг АҚШдаги элчихонаси Вашингтон ва Ню Йоркдаги консуллик хизматлари ҳақида тўхталган эдик.\nЭътироф этиш керак, Москва, Новосибирск, Сеул, Пекин, Шанхайдаги консулликлар орасида боғланиш мутлақо имконсиз бўлгани АҚШдаги консулликлар бўлиб чиқди.\nНа расмий сайтдаги телефон рақамлари, на электрон манзиллари орқали Вашингтон ва Ню Йоркдаги консулликларга боғланишга муваффақ бўлдик. Тақдим этилган электор манзилларга ёзилган мактубларга ҳам жавоб келмади. Бир электрон манзилдан мактуб қайтиб ҳам келди.\nТабиийки, Озодлик мухбири Вашингтон ёки Ню Йоркдаги ўз манбалари орқали бу икки консуллик хизмати ходимлари ёки консул жанобларига боғланишнинг имконини топиши мумкин.\nАммо, “Ўзбек элчихонаси эшигида...” деб номланган эшиттиришни тайёрлашдан мақсад топағонликни намойиш қилиш эмас, балки АҚШда юрган оддий ўзбекистонликларга уларнинг хориждаги биринчи кўмакчиси этиб масъул қилинган консуллик ходимларига боғланиш учун берилган имкониятни ўрганиш ҳамдир.\nАфсуски, Ўзбекистоннинг АҚШдаги элчихонаси Вашингтон ва Ню Йоркдаги консуллик хизматлари билан берилган расмий манзиллар орқали боғланиш учун уч кун кетма-кет уриниш натижа бермади.\nОзодликка ушбу консулликларга иши тушиб боғланган ўзбекистонликлар ҳам айни натижага дуч келиши ва одатан, оддий масалаларда ҳам сарҳадлари кенг бўлган АҚШнинг турли штатларидан олис йўлни босиб ўтиб, консулликка боришга мажбур бўлишини сўзлаб берган эдилар.\nБизга ўзини ғариб девона, деб тақдим қилган ва Лондондан мактуб йўллаган ўзбекистонлик эса айни манзарани Лондондаги элчиликда ҳам кузатгани ҳақида ёзди.\nҚуйида унинг мактубидан айнан олинган иқтибосни ўқинг:\n“Аssalomu alaykum ozodlik aka, bugun elchixonalar haqidagi eshittirishlaringizni eshitib juda ham hursand quldim,... agar sizlarda imkoniyat bulsa Londondagi elchinoxa concillik bulimini mana shunday yani NY nikidek qilib tekshirib kursalaringiz xalq uchun katta yahshilik qilgan bulardingizlar.Iltomos, londondagilarga ham yordam berish elchixonaga telefon qilib, faoliyatini bir bilib kuriylar", деб ёзди тингловчи.\n"Мен Лондонда, паспортим Ўзбекистонга қандай бориб қолди?!"\nБизга каттагина мактуб ёзган ва исмини ошкор қилмаслигимизни сўраган яна бир тингловчи эса Лондондаги элчилик билан боғлиқ бутун бошли ҳикоясини йўллади.\nҚуйида унинг мактубидан ҳам айнан олинган иқтибосни ўқинг:\n“SALOM, ... men angliyada yashayman lekin vizam tugaganligi sababli passportimni yangi viza olish uchun angliya posolsvasiga yuborganman, passportim qaysidir sabablarga ko'ra qaytib kelmadi, men bu yerdagi uzbekiston posolstvasidan yangi passport berishlarini, chunki passportim qaytim kelmaganligini aytdim , ular menga faqat travel documents bera olishlarini aytishdi, va judaham sovuq muomalada bo'lishdi men bilan. bir qancha vaqt o'tgach men uydagilarga telefon qilganimda, menga dadam uyga mahalladan odamlar kelganini ve men haqqimda sorashganini aytdi, ulardagi ma'lumotga qaraganda men angliyadan deport bo'lgan ekanman va mening passportim ularda ekanini aytishgan. ... bu orada men segan qizim bilan uylandim angliyada, turmush ortog'im. ... o'zbekiston echihonasi menga travel document tayyorlashi ancha vaqt oldi va men u yerga har safar borib so'raganmda hali bo'lmadi sizni dokumentlar deyishardi, hatto "posol'" do'q qililishni boshladi va bu 4-5 oy davom etti. Aytingchi men angliyada turib passportim qanday qilib o'zbekitonga borib qolgan? ...”, деб ёзди Лондондаги элчиликнинг муносабатидан норози эканини айтган ўзбекистонлик.\nТабиий унинг мактубидан кўриниб турибдики, бу ерда бир нечта муаммо ва тушунмовчиликт бор, уларга ойдинлик киритиш зарур.\nБиз бу мурожаатга кейинги сафар батафсил тўхталиш ниятидамиз. Зеро, кейинги эшиттиришимизда айнан Лондондаги консуллик хизмати фаолияти ва бу борадаги мурожаатларга тўхталмоқчимиз.\nҲозирдан Ўзбекистоннинг Лондондаги элчихонаси консуллик хизматининг биз билан ҳамкорлик қилишига, уларга мурожаат қилаётган ўзбекистонликларда туғилаётган асосли саволларга тўлиқ жавоб олишга, ассосиз норозилик, тушунмовчиликларга эса ойдинлик киритишда кўмаклашишига умид қилиб қоламиз.\nЗеро, хорижда юрган ўзбекистонликлар орасида ҳужжат ишларига хомроқ бўлган, ўз ҳуқуқлари ва мажбуриятларини тўлиқ билмайдиган, шунинг учун ҳам консулликлар остонасига бош уриб боришга мажбур бўлаётган фуқаролар кўп.\nАҳволи қандай бўлишидан қатъий назар, хориждаги ўзбекистонликларга ёрдам беришга масъул бўлган консуллик ходимлари учун эса хизмат ваколати ва шароитидан ташқари вазифани тўкис бажаришга етарли тоқат, қўшимча эътибор ҳам кераклигини тушунамиз.\nЗеро, "Ўзбек элчихонаси эшигида..." лойиҳасини ташкил қилишдан мақсад хорижда сони ортиб бораётган ўзбекистонлик оддий фуқаролар учун зарур ҳужжат масаласида туғилаётган қийинчиликлар ва тушунмовчиликларни бартараф этишга хизмат қилишдир.\nХуллас, "Ўзбек элчихонаси эшигида..." туркумидан эшиттиришларимиз давом этади ва сиз тингловчининг ёрдамига ҳам умид қилиб қоламиз.


Абдуллоҳ топилди. 14 кундан бери қаерда бўлгани ҳамон номаълум | Qalampir.uz\nАбдуллоҳ топилди. 14 кундан бери қаерда бўлгани ҳамон номаълум\nЖамият\t09 Ноябрь 2019 08:19 7846\nЭлектрон оммавий ахборот воситаларида Абдуллоҳ қаерда? мавзусида мақола чоп этилиб, жорий йилнинг 26 октябрь куни Андижон вилоят ИИББга чақирилган 20 ёшли Абдуллоҳ Тоҳиров ҳалигача уйига қайтиб келмагани, оила аъзолари уни қаерда эканлигини билмаслиги ҳақида ташвишли хабар тарқалганди.\nАйни дақиқаларда эса ижтимоий тармоқларда Абдуллоҳнинг топилгани ҳақида хабарлар тарқалди.\nАйни соатларда уйи сари отланган Абдуллоҳ Қамчиқ довонидан ўтмоқда”, дейилади. Албатта, Абдуллоҳнинг топилишига воқеага эътибор қаратган кенг жамоатчилик, блогерлар, веб-сайтларнинг ҳиссаси мавжудлигини эътироф этамиз.\nАбдуллоҳ қаерда? Ёшлар иттифоқи баёнот билан чиқди “Адолат” Абдуллоҳ Тоҳиров воқеасини қоралаб, Бош прокуратурадан изоҳ талаб қиляпти\n21 Январь 17:25 42381\n22 Январь 12:20 23016\n21 Январь 18:27 21956\n23 Январь 19:43 20881\n21 Январь 10:30 15191


Kutubxona - Anvar Obidjon. Shumqadam (hajviya) / Kiril\nSiz shu sahifadasiz: Anvar Obidjon. Shumqadam (hajviya) / Kiril\nМуаллифАнвар Обиджон Асар номиШумқадам (ҳажвия)\nТилЎзб Ҳажм6KBБезатишUzgen (admin@kutubxona.com) Қўшилган2012/09/27 Манбаhttp://www.ziyouz.com/index...\nОлиймақом идоранинг нуфузли раҳбариятига етиб маълум бўлсинким, ушбу огоҳлантирувчи саломномани халқнинг ишончли фарзанди, кекса балшевикнинг яқин қариндошидан деб фаҳмлагайсиз.\nБиламан, ҳозирга келиб, имзосиз хатларни текшириш, афсус ва афсуски, русумдан чиқди. Шунга қарамай, мазкур муҳим ҳужжат билан чуқур танишиб, ундаги бебаҳо ашёларни, ҳеч бўлмаса, ичга тугиб қўйишингизни истаб қоламан.\n«Оғиз-қулоқ агентлиги» тарқатган гапларга қараганда, Дазмолов министрлик лавозимига тасдиқланиш арафасида турибди эмиш. Дарҳол бу фалокатнинг олдини олган маъқул. Шундай дейишга етарли асосларим бор.\nДазмоловни жуда яхши танийман, битта маҳалладанмиз. У, қишлоғимиздаги кекса чинор белидан чўрт узилиб, обком вакили ўтирган аптамабилни таппа эзиб тушган хосиятсиз кунда туғилган. Ўшанда бу воқеаларнинг бир-бирига шундоққина мос тушиб қолганига эътибор бериб ўтирмаган эдим. Аммо касофатманд бола биринчи марта мактабга борганида юртимизда бараварига иккита Сотсиалистик Меҳнат Қаҳрамони вафот этгач, бирдан сергак тортдим. Балки сиз буниям тасодиф дерсиз? Унда, Дазмолов пионерга қабул қилинган куни Американинг «Боинг» типидаги самалёти Тинч океан устида ғойиб бўлгани-чи?\nЁки армияга жўнатилишини олайлик – у ҳарбий эшелонга чиқиб улгурмай, Гретсиядаги «қора полковник»лар қонуний ҳукуматни ағдариб ташлашди.\nПолк, дивизия миқёсида қандай кулфатлар келтирганидан бехабарман, лекин хизматдан қайтгач, стантсиямиздаги заводга чилангап бўлиб расмийлашди-ю, орадан тўрт соат ўтмай, раён ўт ўчирувчиларининг яп-янги биноси ёниб кетди. У сиртдан ўқишга ўтганини «ювиб», шайкаси билан наҳоргача бемазагарчиликлар қилган куни эса Исроил Мисрга бостириб кирди.\nҲатто, шулардан кейин ҳам, бу ҳол ҳеч бир маҳкамани ташвишга солмади. Турғунлик даврининг асосий иллатларидан ҳисобланган ўта боқибеғамлик, атрофлича ўрганмасдан туриб кадр танлайвериш оқибатида Дазмолов аввалига мастер ёрдамчиси, кейинчалик мастер, кўп ўтмай инженерлик курсиларига ўтирди. Ана шундай кўр-кўрона силжитишларнинг ҳар бири бизга ниҳоятда қимматга тушиб, биринчисида – Газлида зилзила содир бўлди, иккинчисида – Гренадада тўпалон чиқди, учинчисида – Мексикада дуппа-дуруст ўйин кўрсатиб турган футболчиларимиз бошмалдоқдек Белгия мамлакати командасига ютқизиб қўйишди.\nАфрикадаги қайсидир президентнинг итини сўл террорчилар отиб кетишгани, натижада республика бўйича бир ҳафталик мотам эълон қилингани эсингиздадир? Бу воқеа Дазмоловнинг айни директор этиб тайинланишига тўғри келганига нима дейсиз?\nУ нобакор оближроқўм раисининг муовини бўлиб тасдиқланганида, юрагим безиллаб, эрталабгача ухламай чиқдим. Бу сафар ҳам янглишмаган эканман: савет радиоси каллаи саҳардаёқ эълон қилдики, Японияда қаттиқ довул туриб, пассажир поездини кўприкдан учириб юборибди. Анча қурбон берилганининг асл сабабини хориж газетасига сал шипшитгудек бўлсам, япон йигитлари ёпирилиб келиб Дазмоловниям, уни ишга тайинлаганларниям карате қилворишмасмиди?\nЮқоридагилардан хулоса чиқариб айтсак, халқаро вазият зўрға юмшаётган, юртимизда Қайта қуриш замони эълон қилинган бир пайтда бу ашаддий шумқадамни жойидан қўзғатиб, яна бир балони бошлаш шартмикан? Сизларни босиқликка, сиёсий ҳушёрликка чақираман, ўртоқлар. Пухта ўйлаб иш кўринг, яъни олдингизда турган икки йўлдан бирини танланг – ё Қайта қуриш, ё Дазмолов!\n"http://www.kutubxona.com/wiki/index.php?title=Anvar_Obidjon._Shumqadam_(hajviya)_/_Kiril&oldid=2390" dan olindi


ЎзА - Бори элга яхшилиғ қилғилки...\n13.02.2017 16:45 Чоп этиш версияси\nБобур ғазали билан айтиладиган қўшиқ янграмоқда. Мумтоз куй ва қўшиқ оҳанграбоси кўнгилларни сел этади:\nБори элга яхшилиғ қилғилки мундин яхши йўқ,\nКим дегайлар даҳр аро қолди фалондин яхшилиғ.\nБобур номидаги Андижон давлат университети хорижий тиллар факультетида ўтказилган адабий тадбир иштирокчилари инсон қалбининг туб-тубига етиб борадиган, ҳар қандай кўнгилни ларзага соладиган қўшиқ сўзларига ҳамоҳанг тебранади, маънавий озуқа олади. Талабалар шоир ғазал ва рубоийларини ўзбек, рус, инглиз ва немис тилларида ўқийди. Беш асрдан кўпроқ вақт аввал яшаб ўтган улуғ аждодимиз ҳаёти ва ижодига бугун ҳам жаҳон миқёсида қизиқиш тобора ортаётгани қалбларни ифтихорга тўлдиради.\nЖаҳон маданияти, илм-фани ривожига катта ҳисса қўшган, ўзбек мумтоз адабиётининг йирик вакили Заҳириддин Муҳаммад Бобурнинг ҳаёти беҳаловат ўтса-да, ижодни унутмади, аксинча, адабиёт, мусиқа, тарих, география ва бошқа фанлар ривожига хизмат қиладиган дурдона асарлар яратди.\nСобиқ тузум даврида бошқа улуғ аждодларимиз қатори Бобурнинг ҳам шахси ва ижодини ўрганиш тақиқланди. Мустақиллик йилларида жаҳон маданияти ва илм-фани ривожига катта ҳисса қўшган бобокалонимизнинг шахси ва ижоди кенг ўрганилди, тадқиқ қилинди, юксак қадр топди.\nАндижонда "Боғи Бобур" мажмуаси барпо этилиб, унинг рамзий қабр-мақбараси қад ростлади. “Бобур ва жаҳон маданияти музейи” ташкил этилди. Вилоят марказида адибнинг ҳайкали ўрнатилди. Бугун Бобур шоҳ кўчаси Андижон шаҳридаги энг обод кўчалардан биридир. Андижон давлат университети, вилоят театри ва кутубхонаси унинг номи билан юритилади. Бобур ёдгорлик музейи фаолият кўрсатмоқда. Ўзбекистон Фанлар академиясининг Бобур номидаги медали, Бобур халқаро жамоат фонди томонидан Бобур халқаро мукофоти таъсис этилган.\n“Боғи Бобур” мажмуаси нафақат вилоят аҳли, балки юртимизнинг турли ҳудудларидан келадиган юртдошларимиз, хорижлик сайёҳлар билан ҳамиша гавжум. Бу ердан қишин-ёзин зиёратчиларнинг қадами аримайди.\n– Биринчи Президентимиз раҳнамолигида Андижонни замонавий шаҳарга айлантириш борасида амалга оширилган кенг кўламли бунёдкорлик ишлари туфайли “Боғи Бобур” ҳам ғоят гўзал ва обод масканга айланди, – дейди филология фанлари доктори, профессор Ҳанифа Солиҳова. – Мен фарзанд ва набираларим билан бу ерга тез-тез келиб тураман. Бобур мақбарасини зиёрат қилиб, ёшларимизга боболари қандай улуғ зотлар бўлганлиги ҳақида фахр билан сўзлаб бераман. Улуғ шоир руҳи озод ва обод юртимизда рўё бераётган беқиёс ўзгаришлар, юксалишларни кузатиб, бизни қўллаб тургандай бўлади.\nБобур номидаги Андижон давлат университети мамлакатимиздаги етакчи олий ўқув юртларидан. Йигирмадан зиёд йўналишда малакали мутахассислар тайёрлаётган илм даргоҳининг бакалавр ва магистратура йўналишларида 7 мингга яқин талаба замонавий шароитларда таҳсил олмоқда. Кейинги йилларда бу ерда катта ҳажмдаги қурилиш-таъмирлаш, ободонлаштириш ишлари амалга оширилди.\nБобур номидаги мусиқали комедия ва драма театри ҳамда ахборот-кутубхона маркази маданият, маънавият ва зиё маскани сифатида халқимизга хизмат қилмоқда. Бобур халқаро жамоат фонди томонидан шоир ҳаёти ва ижодини ўрганиш борасида кенг кўламли ишлар амалга оширилаётир.\n– Афғонистон, Эрон, Ҳиндистон ва бошқа кўплаб давлатларга илмий экспедициялар уюштирилди, – дейди Бобур халқаро жамоат фонди раиси Зокиржон Машрабов. – Илмий сафарлар давомида қўлга киритилган Бобур ҳаёти ва ижоди, юртимиз тарихига оид кўплаб ноёб қўлёзмалар, илмий маълумотлар “Бобур ва жаҳон маданияти” музейидан ўрин олган. Шу ўринда таъкидлаш керакки, Бобур ўз даврида “Бобурнома” асарининг уч нусха қўлёзма нусхасини тайёрлатгани маълум. Айни пайтда ана шу қўлёзмалардан бири Оксфорд, яна бири Ҳайдарободдаги музейда, учинчи нусхаси айнан бизнинг музейда сақланмоқда.\n“Бобурнома” ҳозиргача ўттиздан зиёд тилга таржима қилиниб, китоб ҳолида чоп этилган. Ана шу китоблардан йигирмадан ортиғи музейимиз экспонатлари қаторидан жой олган.\nУлкан шоир меросини ўрганишда Бобур ёдгорлик музейининг ҳам алоҳида ўрни бор. Музей Андижоннинг Эски шаҳар ҳудудидаги Ҳожар Нойиб мадрасаси меъморий обидасида жойлашган.\n– Ҳожар Нойиб мадрасаси қадимий меъморий ёдгорликлардан биридир, – дейди вилоят адабиёт ва санъат музейи директори ўрнбосари Дилшодбек Юсупов. – Тарихдан маълумки, Бобурийлар томонидан ва Бобургача қурилган Аркону давлат, подшоҳ саройи XVI аср бошларида Шайбонийлар томонидан вайрон қилинган. Талон-тарождан омон қолганлари турли зилзила ва бошқа табиий офатлар туфайли йўқ бўлиб кетган. Бизгача қадимги қалъа деворлари сақланиб қолган, холос.\nТарихчи олимлар Ҳожар Нойиб мадрасасида ёш Бобур таҳсил олган деган фикрни илгари суради. Меъморий обида бетакрор, ўзига хос тарх асосида бунёд этилган бўлиб, олти бурчакли ёпиқ ҳовли, учта гумбазли хона, 27 ҳужра ва нақшинкор айвонли намозгоҳдан иборат.\nМузейга келган киши аввало қадимий меъморий санъат асари – Ҳожар Нойиб мадрасаси билан танишади. Бу маскан ёз ойлари жуда сўлим ва гўзал қиёфа касб этади, шунинг учун зиёратчилар билан гавжум бўлади. Музей экспозициясидан Бобур ҳаёти ва ижоди, унинг жаҳон маданияти, адабиётида тутган ўрни, шажараси, қудратли темурийлар салтанатини тиклаш йўлида чеккан машаққатлари, она юртдан бош олиб кетиши, Ҳиндистонга юриши, 332 йил ҳукм сурган Бобурийлар империясига асос солиши, Бобур авлодлари – Акбар, Жаҳонгир, Шоҳ Жаҳон, Аврангзеб салтанати ва буюк Бобурийлар сулоласининг жаҳон маданиятига қўшган ҳиссаси, Бобурийларнинг боғлар яратиш санъати, сулола томонидан барпо этилган мафтункор Тожмаҳал ҳақида кўплаб маълумотлар ўрин олган.\nМузейдаги манбаа ва маълумотлар Бобур шоир, тарихчи, табиатшунос, тилшунос, мусиқашунос, қўйингки, унинг қомусий билимлар соҳиби бўлганидан дарак беради. Бобурнинг адабий мероси, “Бобурнома” асари, ғазал, рубоий, мухаммас, фард ва қитъа жанрларидаги бетакрор шеърияти, мусиқа санъати, жанг санъати, тилга оид асарлари ҳақида кўплаб маълумотлар музейдан ўрин олган.\nЗаҳириддин Муҳаммад Бобур ҳаёти ва ижоди нафақат Ўзбекистонда, балки дунёнинг кўплаб давлатларида катта қизиқиш билан ўрганилмоқда. Ўз ижодида Ватанни улуғлаган, бир умр она юрт соғинчи билан яшаган шоир ижоди бугун ҳам ёш авлодни ватанпарварлик, меҳр-оқибат, мурувват ва саховат каби юксак инсоний фазилатлар соҳиби этиб тарбиялашга хизмат қилмоқда.


Қозоғистоннинг 10 та ОТМларининг дипломи Ўзбекистонда нострификациясиз тан олинади TASHKENT. Kazinform – Топ 1000 халқаро рейтингига киритилган 10 та Қозоғистон ОТМларининг дипломлари Ўзбекистонда тан олинади ва имтиҳонсиз нострификацияланади, деб хабар беради Kazinform мухбири.\nЎзбекистон мактабларида таътил муддати узайтирилмайди TASHKENT. Kazinform – Ўзбекистон мактабларида баҳорги таътил муддати узайтирилмайди. Бу ҳақда Ўзбекистон Халқ таълими вазирлиги расмий шарҳида маълум қилди, деб хабар беради Kazinform мухбири.\n3 миллион доза вакцина апрель ойида тайёр бўлади NUR-SULTAN. Kazinform – ҚР Соғлиқни сақлаш вазири Алексей Цой минтақавий соғлиқни сақлаш бошқармаларини апрель ойида кўп миқдордаги коронавирусга қарши вакцинасини олишга тайёр бўлишга чақирди, деб хабар беради Kazinform мухбири.\nМустақиллик йилларида Қозоғистонда 20 та янги театр очилди NUR-SULTAN. Kazinform – Мустақилликнинг 30 йилида Қозоғистонда 20 та янги театр очилди, Урал, Қарағанди, Нур-Султан, Қостанай, Ўскемен, Чимкент ва Талдиқорғанда 8 та янги театрлар қурилди. Ҳар йили театрларда 12 мингга яқин турли жанрдаги спектакллар намойиш этилади, деб хабар беради Kazinform.


13:16 / 06.09.2017\n4 сентябр куни "Uz–Kor Gas Chemical" қўшма корхонасининг буюртмасига биноан Қўнғирот тумани "Қирқ қиз" посёлкасида янги замонавий 384 ўринлик мактабнинг очилиш маросими бўлиб ўтди, дея хабар бермоқда Kruz.uz.\nЯнгидан қурилган мактаб атрофида ландшафтли дизайн ўрнатилган, бошқа мактабларда учрамайдиган баҳоси 4 миллиард сўмга тенг бўлган спорт ядроси, замонавий спорт зали, ёғочдан газламалар ишлаб чиқариш станоклари, қизлар учун тикув машиналари қурилган меҳнат хоналари, лингафон хонаси, 14 турдаги миллий асбоблар олиб келинган мусиқа хонаси, жами 22 та компьютер ўрнатилган 2 информатика хонаси, кутубхона, 120 ўринга мўлжалланган фаоллар зали тўлиқ фойдаланишга тайёр.\n2 миллион 680 минг АҚШ доллари сарфланган мазкур замонавий объект 6 ой давомида "ENEP" хориж корхонаси, "Alrut Build" МЧЖнинг усталари томонидан сифатли қуриб битказилди. Объектда 200 дан ортиқ ишчи ва муҳандислар тинимсиз иш олиб боришди.\n"Қирқ қиз" посёлка фуқаролар йиғинидан 700 оилада 4 мингга яқин фуқаролар яшайди. Шундан 500 га яқини мактаб ёшидаги болаларни ташкил этади.\nОчилиш маросимида Қўнғирот тумани ҳокими Ш.Темирбаев, Устюрт газ-кимё комплексининг директори Т.Жўраев иштирок этди.


Qalampir.uz | Дунёдаги энг баланд чархпалаклар\nДунёдаги энг баланд чархпалаклар\nБу қизиқ\t29 Май 20:15 3234\nИлк чархпалакни қуриш ғояси америкалик архитектор Жорж Фэррисга тегишли. У 1893 йилда Чикагода ўтказилган бутунжаҳон кўргазмасига бағишлаб илк чархпалакни бунёд этди. Бу Парижда барпо этилган Эйфелга жавоб эди. Унинг баландлиги ўша пайтдаги рекорд даражада – 80 метрга тенг эди. Оғирлиги 2000 тонна бўлган улкан иншоатни ҳар бири 1000 от кучига тенг бўлган иккита пар машинаси ҳаракатга келтирган. Ушбу чархпалакда 36 та кабинка бўлиб, у 20 та ўриндиқли ва 40 та туриб томоша қилувчилар учун мўлжалланган. У бир пайтнинг ўзида 2160 кишини ўз бағрига сиғдира олган. Чархпалак қанчалик омадли лойиҳа бўлмасин Эйфелнинг соясида қолиб кетаверган.\nҲозирда ҳар бир давлатда баланд чархпалаклар бор ва у кишиларнинг ёқимли ҳордиқ чиқаришига хизмат қилиб келмоқда. Биз сиз билан дунёдаги энг баланд чархпалакларга саёҳат қиламиз.\nSingapore Flyer (Сингапур чархпалаги)\nБугунги кунда дунёдаги энг баланд чархпалак Сингапурда жойлашган. Ушбу иншоат 165 метрга тенг бўлиб, 37 дақиқада тўлиқ айланиб улгуради. Чархпалак 28 та кабинали бўлиб, унга бир вақтнинг ўзида 28 киши жойлашади. 2008 йил 15 апрледа очилган Сингапур чархпалагининг чипта нархи 21 долларни ташкил этади.\nЛас-Вегас шаҳри машҳур казинолари, меҳмонхонаю тамаддихоналари билан бутун дунё сайёҳларини ўзига жалб этиб келади. Бу ерда барчаси ҳақида энг, энг дейишни ёқтиришади. АҚШлик бир гуруҳ архитекторлар шаҳар кўркига монанд чархпалак ғоясини ишлаб чиқди ва амалга оширди.\n"High Roller" деб аталган ушбу иншоат худди Сингапурдагидек 165 метр баландликка эга бўлди. Чархпалак 28 та капсуладан иборат ва унинг ҳар бирига 40 киши бемалол сиға олади. Иншоат маъмуриятининг хабарига кўра, бу капсулаларда туғилган кун, турли базмлар ҳаттоки никоҳ тўйларини ҳам ўтказиш учун имконият мавжуд. Ҳар бир капсула кучли ҳаво совуткичи билан жиҳозланган.\nУлкан иншоат тўла айланиши учун ярим соат вақт керак бўлади. Унга бир марталик саёҳат кундузи 24,95 доллар кечаси эса 34,95 долларини ташкил этади.\nStar of Nanchang (Наньчан юлдузи)\nХитойнинг Наньчан шаҳрида барпо этилган чархпалакнинг баландлиги 160 метрни ташкил этади. Уни қуриш учун 7,3 млн доллар маблағ сарфланган. Қурилма ярим соатда тўла айланиб улгуради. Чипта нархи эса сайёҳларбоп, бор йўғи 6 доллар. Саккиз кишига мўлжаланган кабиналар сони 60 тани ташкил этади.\nLondon eye (Лондон кўзи)\nЕвропада тенги йўқ бўлган "Лондон кўзи" чархпалаги сайёҳлар орасида жуда машҳур. Ҳаттоки, ушбу иншоат Лондоннинг сайёҳлик рамзига айланиб улгурган. Европага, хусусан Англияга ташриф буюрган сайёҳ борки, мазкур чархпалакка бир марта бўлса-да чиқишни мақсад қилади.\nБаландлиги 135 метр бўлган иншоат 32 кабинадан иборат. Лондон рамзига бир марталик саёҳат нархи бироз қимматроқ, 30 долларни ташкил этади. 2000 йилда меъмор Марк Барфилд лойиҳаси асосида барпо этилган чархпалак бугунга қадар сайёҳлик, архитектура йўналишида 80 дан ортиқ мукофотларга лойиқ кўрилган.\nАйтганча, ушбу иншоатга сайрни режалаштирган бўлсангиз энг аввало, унинг расмий сайтида (https://www.londoneye.com) чиптани олдиндан банд қилишни унутманг. Акс ҳолда саёҳатингиз бир неча кунга кечикиши мумкин.\nThe Southern star (Жануб юлдузи)\nАгар Австралиянинг Мельбурн шаҳрига борсангиз албатта "Жануб юлдузи" чархпалагига албатта чиқинг. 120 метр баландликка эга чархпалакда шаҳарнинг 40 километр масофадаги гўзаллигидан баҳраманд бўласиз. Бир марталик чипта нархи 29 долларни ташкил этади. Ушбу иншоатни бекорга "Жануб юлдузи" деб аташмаган. Ундаги кўзни қувнатувчи чироқлар ҳар қандай сайёҳда кўриш иштиёқини ўйғота олади. 2008 йилда барпо этилган иншоатни қуриш учун 100 млн Австралия доллари миқдорида маблағ сарфланган.\nSuzhou Ferris Wheel (Сучжоу чархпалаги)\nОсиёдаги ўзига хос услубда барпо этилган чархпалак 2009 йилда сайёҳларга илк бор эшигини очган. Сучжоу шаҳри аҳолиси бу иншоат билан фахрланиб, уни табиатнинг уйғун бир бўлаги сифатида баҳолайди. Ушбу 120 метрли гигант чархпалак Сучжоудаги Жинжи кўли яқинида барпо этилган. У 60 та кабинадан иборат ва бир пайтнинг ўзида 300 кишига хизмат қила олади. Иншоат 20 дақиқа ичида тўла айланиб улгуради.\nTianjin Eye (Тяньцзинь кўзи)\nТяньцзинь шаҳрида жойлашган ушбу иншоатнинг баландлиги 120 метрни ташкил этади. Чархпалак қурилиши 2007 йилда бошланиб, 2008 йил 7 апрелда сайёҳлар учун очилган. Унинг ўзига хослиги шундаки, иншоат Тяньцзинь шаҳридан ўтган Йонгл-Бридж кўприги устида қурилган. Гигант иншоат 40 та капсуладан иборат бўлиб, ҳар бирига 8 кишини сиғдира олади. У тўла айланиб улгуриши учун ярим соат вақт керак бўлади. Аттракцион нархи катталар учун 11 доллар кичик ёшдагилар учун 6 долларни ташкил этади.\nЎзбекистондаги энг баланд чархпалак Тошкент шаҳрида 2018 йил 22 декабрь куни фойдаланишга топширилди. "Anhor-Lokomotiv" боғи яқинида қурилган иншоатнинг баландлиги 72 метрни ташкил этади ва ўз бағрига бир вақтнинг ўзида 272 кишини сиғдира олади.\nУнда 48 та ёпиқ кабиналар мавжуд. Шундан 8 таси “ВИП” турда бўлиб, унинг оддий кабиналардан фарқи тўрт кишига мўлжалланган ва юмшоқ ўриндиқлар билан жиҳозланган. Оддий кабиналар эса ўз ичига 6 кишини сиғдиради. Чархпалак 12 дақиқада тўлиқ айланиб улгуради.\nЧархпалакка кундузи ҳам кечаси ҳам чиқиш бирдек мароқли. Юқоридан Тошкентнинг энг кўркам манзараларини томоша қилишингиз мумкин.\n17 Сентябрь 10:27 15363\n17 Сентябрь 17:37 13864\nҲокимнинг сўкишини эшитиб, тафтиш ўтказиш аёл кишига қолдими?\n17 Сентябрь 19:44 11501\nҚўйнидан тўкилса, қўнжига... “UzAuto Motors” 1 октябрдан янги тартиб амал қилишини билдирди\n16 Сентябрь 12:49 9216\nБу халққа ошкоралик берсанг... Қуддус Аъзам Ўзбекистонга янги қонун кераклигини айтди\n16 Сентябрь 10:33 8257


Кобулда аҳолини буғдой эвазига иш билан таъминлаш дастури ишга туширилди — ОАВ – Газета.uz\nФото: Saifurahman Safi / Xinhua\n«Толибон» ҳукумати Кобул тепаликларида ариқлар қазишга аҳолини жалб қилиб, иш ҳақи сифатида буғдой тарқатишини маълум қилди. Дастур доирасида 40 мингдан ортиқ одам иш билан таъминланади ва келгуси икки ой ичида мазкур ташаббус бошқа вилоятларда ҳам жорий қилиниши режалаштирилган.\nLotinchada 26 октябр 2021, 10:03 Жаҳон\nАфғонистоннинг Қишлоқ хўжалиги, ирригация ва чорвачилик вазирлиги Кобулда аҳолини буғдой эвазига иш билан таъминлаш бўйича умуммиллий меҳнат дастурини ишга туширди. Бу ҳақда TOLOnews нашри хабар қилди.\nМаълум қилинишича, дастурнинг мақсади — мамлакатда озиқ-овқат инқирозининг олдини олиш, қашшоқликни камайтириш ва аҳоли учун иш ўринларини яратишдан иборат.\nДастур доирасида ишчилар Кобул тепаликларида ариқлар қазиб, ёмғир суви беҳуда кетмаслиги, аксинча, айрим ҳудудлардаги ўтларни суғориб ўтиши ва шаҳарда сув тошқинларининг олди олинишини таъминлашлари кўзда тутилган.\nМазкур дастур асосида аҳолига иш ҳақи сифатида буғдой тарқатилиши айтилмоқда.\n«Толибон» ҳукумати матбуот котиби Забиҳуллоҳ Мужоҳиднинг сўзларига кўра, дастур доирасида 40 мингдан ортиқ одам иш билан таъминланади ва келгуси икки ой ичида мазкур ташаббус бошқа вилоятларда ҳам жорий қилиниши режалаштирилган.\nРИА нашрининг ёзишича, дастурнинг очилиш маросими 24 октябрь куни бўлиб ўтган. Тадбирда муваққат ҳукумат идоралари ва вазирликлари вакиллари иштирок этган.\nМаълумотларга кўра, айни кунларда Афғонистонда беқарор сиёсий-иқтисодий вазият сабаб қарийб 23 миллион аҳоли озиқ-овқат танқислигидан азият чекмоқда. Бу муаммони ҳал этишда асосан донор давлатлар ёрдамига таянилмоқда.\nХусусан, октябрь ойи бошидан бери Термиздаги логистика маркази Афғонистонга БМТ Бутунжаҳон озиқ-овқат дастурининг 40 вагон маҳсулотларини юборди. 15−17 октябрь кунлари эса БМТ Қочқинлар масалалари бўйича бошқармаси томонидан Термиз халқаро аэропортига Афғонистон учун 100 тонна гуманитар юк олиб келинган эди. Юклар Афғонистоннинг Мозори-Шариф шаҳрига «Термиз — Ҳайратон» чегара пункти орқали етказилди.\nИсматулла Иргашев Афғонистонда толиблар ҳукуматини тан олиш шартларини маълум қилди 20 октябр 2021, 19:27


“Суюқ олтин”нинг хосиятлари – КУН УЗ\nГлавная / Маданият / “Суюқ олтин”нинг хосиятлари\nAnvar 31.01.2018\tМаданият Comments Off on “Суюқ олтин”нинг хосиятлари 87 Показы\nТозалаш жараёнида зайтун мойи ўзининг юқори сифатини бирмунча йўқотади. Унинг туси оч сариқ ёки тўқ тилларанг бўлади. Тозаланмагани эса олий нав ҳисобланиб, уни фарқлаш осон. Тозаланган ёғни ишлатиш қулай, у ҳидсизлантирилгани боис кучли таъмга, ёрқин ранггга эга. Тозаланмаган зайтун мойи зарур моддаларни ўзида кўпроқ сақлаб қолгани сабабли у жуда фойдали. Кўриниши тилларанг эмас, балки нимяшил сариқ рангда бўлади.\nАниқланишича, зайтун мойи инжиқ, жой танловчи ёғ ҳисобланади. Агар уни сақлаш йўлини билмасангиз, таркибидаги инсон саломатлиги учун керак бўлган моддалар парчаланиб кетади. Аввало, сотиб олган маҳсулотингиз ҳақиқий ёки қалбаки эканини аниқлаш мақсадида уни бироз вақт музлаткичда сақланг. Ҳақиқий зайтун мойининг фақат устки қавати совуқ ҳароратда юпқа оппоқ тусга кириб қолади. Хона ҳароратида эса аввалги ҳолига қайтади. Таркибидаги кўп миқдорли қаттиқ ёғ совуқ ҳароратда қотади.\nБарча ўсимлик ёғларининг душмани учта: ёруғлик, ҳарорат ҳамда иқлим. Ҳеч қачон ёғнинг устини очиқ ҳолда ёки газ плитаси устида қолдирманг. Иссиқда қолган мой негизидаги фойдали моддалар буғланиб кетади. Зайтун мойини газ плитасида қайта-қайта қиздириб ишлатманг. Такрор ишлатганда унинг фойдали моддалари заҳарли унсурга айланади.\nЗайтун мойи табобатда қадимдан ишлатилиб келинади: ташқи муолажа сифатида қуймич нервларининг яллиғланишида, ниқриз (подагра) ва истисқо (водянка)га енгиллик бахш этади. Зайтунни газак ўти билан қайнатиб истеъмол қилинса, ичакнинг бураб оғришини тўхтатади, гижжалардан халос қилади. Асосан зайтун ёғи хом зайтундан олиниб, замонавий тиббиёт ва халқ табобатида кенг қўлланилади.\nСоғлом кишилар учун зайтун ёғининг энг яхшиси унфоқ ёғидир. Унфоқ ёғи бобомиз Абу Али ибн Сино фикрича, биринчи даражада совуқ ва қуруқдир. Етилган зайтун иссиқ бўлиб, мойи мўътадил ҳамдир. Хом зайтун совуқдир. Чўпи ва япроғи ҳам совуқдир. Зайтун мойининг ҳамма тури баданга қувват бахш этувчи, ҳаракатга мойил қилувчидир. Тузланган зайтуннинг суви хилтни тозалашда намакобдан кучлироқ таъсир қилади, япроғи милк учун яхшидир. Бу билан баданни ишқаланса, тер чиқишини тўхтатади.\nЗайтун мойини ичиш заҳарланишдан фойда беради. Қоринни бўшаштиради, оғриқни қолдиради ва қуртларни ҳайдайди. Зайтун мойидан бошқа ҳамма мойлар меъдани заифлаштиради. Ҳазми енгил бўлганидан табиблар уни гўдак энди сутдан чиқиб таом ейишни бошлаганда болага нонга суртиб беришни маслаҳат беришади.\nЗайтун мойи буйрак, ўт, қовуқдаги тошни туширади, кўз хиралигига барҳам беради. Уни истисқо касалида қоринга суртиш мумкин. Қонайдиган милкларга ушбу мойдан суртилса, оғиз чайилса, қимирлаган тишларни мустаҳкам қилади. Оғриган қулоққа томизилса, у тезда кишини дарддан фориғ қилади. Зайтун мойи билан жило берилган сочлар янада чиройли ва қоп-қора бўлиб, соч илдизлари бақувватлашади. Зайтун сути қўшилган шампун ва косметик воситалар ноёб маҳсулот саналади. Улар сочни, юзни соғломлаштириш ва кишини ёшартириш хусусиятига эга экани билан алоҳида аҳамият касб этади. Юздаги ажинларга ҳам кунора зайтун мойидан суртсангиз, ажинлар изини беркитади. Зайтун таркибида тери тўқималарини тикловчи дармондорилар мавжуд бўлиб, фақатгина шу дармондори терини ёшартириш хусусиятига эга.\nЗайтун мойи лабни чиройли қилади, қовоққа суртилса, кўзни қувватлантиради. Зайтун қуёш, денгиз шамоли ва ерости сувлари таъсирида ўсади ва минг дардга даво ҳисобланади. Зайтун мойи барча учун бирдек фойдали. У инсон танасида моддалар алмашинувини яхшилайди. Унинг таркиби A, D, E, K каби витаминларга бой. Ичак фаолиятини мўътадиллаштиради, холестеринни камайтиради. Зайтун ёғи ичакни саратон касалликларидан асрайди. Сафро ҳайдаш ва ични ювиш хусусиятига эга. Ич қотиши, ошқозон ва жигар касалликлари, ўт пуфаги (холецистит) ёки ичак шамоллаши (олит)да тавсия этилади. Зайтун мойи қариш жараёнини секинлаштиради.\nЗайтун ёғи хотира пасайишининг олдини олади, аёлларнинг ҳомиладор бўлишида фойда беради. Ошқозон оғриганида наҳорда ва ётиш олдидан бир ош қошиқ доғланган зайтун мойи ичиш тавсия этилади. Ёввойи зайтун мойи кўп жиҳатдан гул ёғи кабидир. Мўйни сақлайди, ҳар куни ишлатилса, тук ва сочлар оқаришини тўхтатади. Ёввойи зайтуннинг сарамас, учуқ, эшакем касалликларига фойдаси каттадир. Хомидан сиқиб олинган мойи ҳўл ва қуруқ яраларга, айниқса, қўтирга боғланса, фойда қилади. Чиркли яраларни тозалайди.\nЗайтун япроғини узум ғўраси билан узоқ қайнатилса, асалдек бўлиб қолади. Буни ейилган тишларни қўпориш учун суртилади. Ёввойи зайтун ёғи бош оғриғига худди гул ёғидек фойда қилади. Ёввойи зайтун шираси қуритилиб, кулча қилинади ва қулоқ оқмасини даволашда ишлатилади. Зайтун мойининг эскисидан кўз хиралашишига қарши суртма қилинади. Куйдирилган япроғи кўз касаллигида тўтиё қилинади.\nКатаракта касаллигида зайтун мойи яхши шифо бағишлайди. Ўн беш кун давомида ҳар куни уч маҳал томизилса, даво бўлади. Бўғим ва бод касаллигида 200 грамм керосин ва 200 грамм зайтун ёғидан олиб, 20 дона аччиқ қалампирга аралаштириб, қоронғи жойда икки ҳафта сақлагач, оғриган жойга суртилса, фойдаси тезда билинади. Агар узоқроқ таъсир қилсин десангиз, уни жун мато билан ўраб юрса ҳам бўлади.\nБошга бит ёки сирка тушиб қолган бўлса, бунинг учун зайтун билан озгина аччиқтош ва зиғир баргидан талқон қўйиб, беш кун уч маҳал оч қоринга истеъмол қилинса, яхши наф беради.\nҚора зайтун данаги билан бирга астма ва ўпка касалликларида кенг қўлланилади. Зайтуннинг тузлангани ғализ бўлиб, иштаҳани қўзғатади, меъдани бақувват қилади. Ивитилгани ҳазм қилиш учун яхши. Зайтун шираси бачадондан рутубат оқишига ва қон кетишига қарши қўлланилади. Зайтунни арпа уни билан бирга давомли ич кетишига қарши қуюқ суртма қилинади. Эски зайтун мойининг узум ғўраси суви билан қўшиб қуюлтирилгани орқа тешикнинг ички яраларига ҳуқна қилинса, фойда қилади. Елими сийдик ҳамда ҳайз қонини ҳайдайди. Мойини иссиқ сув билан қўшиб ичилса, қайт қилдиради, заҳар қувватини кесади. Зайтун мойи эмульцияси буйрак, ўт пуфаги ва ўт йўллари, жигар, қовуқ ва сийдик йўлларида пайдо бўлган тошларни туширишда ҳамда меъда-ичак касалликларини даволашда кенг қўлланилади. Ундан тиббиётда баъзи мураккаб дорилар ва эритмалар, суртмалар тайёрлашда кенг фойдаланилади.\nТабобатда асал ва зайтун мойи илон ёки чаён чаққан жойга қўйилади. Қулоқ супраси ёрилганда зайтун мойи сут билан аралаштириб ёрилган жойга суртилса, фойдаси тез билинади. Бурун қонашини тўхтади. Эркаклар ёши 55-60ни қоралаб қолганида зира ва боқила дони унини олиб, асал ва зайтун ёғи билан простата безларига суркаса, қовуқни маҳкам қилади.\nАриқларнинг бўйларида ўсадиган чаёнўт устидаги ширасини олиб, унга зайтун мойи аралаштириб қулоққа томизилса, оғриқни босади. Бу малҳам қулоқ ичида бўладиган яраларни ҳам қуритади.\nОддий кавракни зайтун мойи билан қўшиб ишлатилса, танани терлатади. Бундан ташқари, назла ўтини зайтун мойига қўшиб суркаса бу ҳам терлатиб, одамга ором беради.\nМойини қуйқасимон узум ғўраси суви билан қуйилгунича қайнатиб, емирилиб кетаётган тишларга суртилса, уларни қўпориб туширади. Зайтунни чўл қовоғи, яъни тиканли оқ гулларидан гул узуми билан сариқ беда қўшиб баданга суркалса, баданни тозалайди, силлиқ қилади, сепкил ва яралардан қолган қора доғларни кетказади. Бу малҳам кўз тагидаги қонталашни ҳам кетказади.\nТурп уруғини ёки баҳорги баргларини зайтун билан истеъмол қилинса, озиқ бўлади. Бўймадаронни зайтун мойи билан қўшиб қайнатиб ишлатилса, меъдани қиздиради, совуқлигини кетказади. Зайтун ёғи, кунжут ёғи ва бўймадаронни олиб аралаштириб “тулки касали”га ишлатилса, фойдаси каттадир.\nГиёҳлардан ҳосил бўлган кулга зайтун мойи аралаштириб баданга суртилса, баданни терлатади, асаб оғриғига ва фалаж касаллигига фойда қилади. Гулхайри баргига зайтун мойини аралаштириб куйган танага қўйилса, фойдаси тез билинади. Агарда уй сиркасини жун матога сепиб, унга зайтун мойи қўшиб бошга қўйилса, иссиқдан бўлган бош оғриғига фойда қилади, тишларга қўйилса, мустаҳкамлайди.\nЭрмоннинг зайтун мойи билан аралашганини баданга суркалса, пашша ва чивиндан сақлайди. Денгиз пиёзини санавбар елими билан аралаштириб, зайтун мойи билан суртилса, сўгалларни қўпоради, “тулки касаллиги”га қарши суртилса ёки ишқаланса, сочни ўстиради. Тўпалоқ ўт ва зайтун мойи аралаштирилиб суртилса, жониворлар баданидаги зараркунандаларни ўлдиради.\nЗайтун мойи ёрдамида ўт-тош касалликларини 8-10 кунда, болалар ва ўсмирлардаги меъда касалликларини 4-6 кунда даволаш мумкин. Агар 65 грамм зайтун мойини 300 грамм иссиқ сув ёки арпа суви билан истеъмол қилинса, ични шиддат билан келтиради, бод (ревматизм) хасталигига шифо бўлади. Агар уни сув билан ичилса, йўғон ичак дарди ва шиши бўлмиш қуланжни даф этади ва ичаклар дардига шифо бағишлаб, меъда қуртларига қирон келтиради. Буйрак ва қовуқ тошларини майдалаб, тўкиб юборади. Кўп терлатиб, пешобни юргизади. Агар зайтун мойини ичиб қайт қилинса, бадандаги заҳарларни чиқариб юборади. Илиқ зайтун мойи билан ҳуқна қилинса, тиқилмалар, бел оғриғи, бўғимлар дарди ва бод хасталикларига шифо бўлади. Зайтун ёғидан бир кунда истеъмол қилиш миқдори 30-40 граммдан ошмаслиги керак.\nЕтти йилдан ортиқ сақланган мойнинг шифобахшлик қуввати ҳам юқори бўлади. Бу мой қанча эскирса, шунчалик кучли бўлади. Яман халқ табобати маълумотларига кўра, зайтун мойи 400 йилгача ўз кучини йўқотмас экан. 75 граммдан зайтун мойи ва асал ҳамда 25 граммдан мустаққо елими ва седана мойини бирга аралаштириб истеъмол қилинса ва уч кун давомида совуқ сув ичилмаса, барча совуқ мизож иллатлардан, шоллик, юзнинг бир томонга қийшайиб қолиши ва шу каби хасталиклардан халос қилади. Қон босими юқори бўлиб, ҳа деганда тушавермаса, дарров бир қошиқ зайтун мойи ичиб бироз ётиб дам олинса, қон босими меъёрига тушади.\nБўғим бод касаллигини даволаш учун зайтун ёғидан 200 грамм, тоза керосиндан 200 мл ва 20 дона аччиқ қизил қалампир олинади. Қалампир майдаланади ва зайтун ёғи керосинга қўшилади, сўнгра илиқ жойда икки ҳафта сақланади. Сўнг оғриётган жойга суритилади ва жун мато билан ўралади.\nСуюқ олтин хосият\t2018-01-31\nTags Суюқ олтин хосият\nПред. Сабр таги сариқ олтин\nСледующая БУЮК ХУЛҚ СОҲИБИДАГИ ГЎЗАЛ ЎРНАКЛАР


Жойни ижарага берган мулкдор қайси ҳолларда квартирантни чиқариб юборишга ҳақли?\n– Эслатиб ўтамиз, қонун ҳужжатларида уй-жой мулкдори (ижарага берувчи) билан бошқа томон (ижарага олувчи) ўртасида тузилган ижара шартномаси асосида уй-жойни ижарага бериш мумкинлиги назарда тутилади. Фуқаролар ўртасида тузилган уй-жойни ижарага бериш шартномаси давлат солиқ органларида ҳисобга қўйилиши лозим (ФК 603-м.).\nФуқаролар ўртасида ижарага бериш шартномасининг мавжуд эмаслиги ёхуд давлат солиқ органларида ижарага бериш шартномасининг мажбурий ҳисобга қўйилишига риоя этмаслик БҲМнинг 5 бараваридан 10 бараваригача миқдорда жарима солишга сабаб бўлади (МЖТК 159-1-м.).\nТарафларнинг ҳуқуқ ва мажбуриятлари, ижара шартномаси тузилаётган муддат, тўлов ҳақи миқдори ва бошқа шартлар, агар қонун ҳужжатларида бошқача тартиб белгиланмаган бўлса, тарафларнинг келишувига биноан белгиланади (УЖК 25-м. 2-қ).\nУй-жойни ижарага бериш шартномасининг бекор қилиниши тарафларни ҳайратда қолдирмаслиги учун нима қилиш керак\nФК 615-моддасида келтирилган шартномани бекор қилишнинг энг кўп тарқалган ҳолатларини кўриб чиқамиз:\n1) тарафларнинг келишуви билан бекор қилиш:\n● уй-жойни ижарага олувчи ижарага берувчини 3 ой аввал ёзма равишда огоҳлантириб, исталган вақтда ижара шартномасини бекор қилишга ҳақли;\n2) қуйидаги ҳолларда ижарага берувчининг талабига биноан суд тартибида бекор қилиш:\n● агар шартномада узоқроқ муддат белгиланган бўлмаса, ижарага олувчи томонидан уй-жой учун 6 ой мобайнида тўланмаган бўлса;\n● қисқа муддатли ижарада – шартномада белгиланган ҳақ тўлаш муддати ўтганидан кейин 2 мартадан кўпроқ ҳақ тўланмаган бўлса;\n● ижарага олувчи ёки хатти-ҳаракатлари учун ижарага олувчи жавобгар бўлган бошқа фуқаролар томонидан уй-жой вайрон қилинса ёки унга путур етказилса;\n● уй-жойдан ғайриҳуқуқий қилмишларни содир этиш учун фойдаланилган бўлса;\n● агар уй-жойни ижарага олувчи ёки хатти-ҳаракатлари учун ижарага олувчи жавобгар бўлган бошқа фуқаролар уй-жойдан унинг вазифасига биноан фойдаланмасалар ёхуд мунтазам равишда қўшниларнинг ҳуқуқлари ва манфаатларини бузсалар, ижарага берувчи ижарага олувчини қоидабузарликларга барҳам бериш зарурлиги тўғрисида огоҳлантирган ва улар бунга эътибор бермаган бўлсалар;\n3) шартнома тарафларининг талабига биноан суд тартибида бекор қилиш:\n● агар уй-жой доимий яшаш учун яроқли бўлмай қолса, шунингдек авария ҳолатига келиб қолса;\n● уй-жой тўғрисидаги қонун ҳужжатларида назарда тутилган бошқа ҳолларда.\nАмалиётда уй-жойни ижарага бериш шартномасини бекор қилишга асос бўладиган ҳолатлар анча кўп. Улардан бири – шартномада кўрсатилган уй-жойни ижарага бериш муддатига риоя қилмаслик. Ижара шартномаси 5 йилдан ортиқ бўлмаган муддатга тузилади. Шартномада муддат кўрсатилган бўлмаса, у 5 йилга тузилган ҳисобланади (ФК 612-м.).\nКўпинча квартирантни уйдан чиқариб юборишга унинг тўловни тўламаслиги ёки квартира учун тўловни кечиктиргани сабаб бўлади. Шунинг учун шартномада тўловни амалга ошириш тартиби ва муддатлари белгиланган бўлиши лозим. Ёки квартира ижарага олувчи томонидан жой мулкдорининг розилигисиз учинчи шахсларга берилади. Ёхуд ижара шартномасида кўрсатилган икки киши ўрнига ҳақиқатда яқин қариндоши бўлмаган ҳамда шартномада кўрсатилмаган шахслар яшаётган бўлади. Баъзида квартира эгаси болалари ёки уй ҳайвонлари бор бўлган ижарачиларга қатъиян қарши бўлади. Агар бу шартномада кўрсатилган бўлмаса, ижарага берувчи квартирантлардан уйни бўшатиб қўйишни талаб қилиши мумкин.\nТарафларнинг низо ва қарама-қаршиликлари авваламбор ижара шартномасини пухта ишлаб чиқмаганликларидан келиб чиқади. Уни тузиш чоғида келгусида тарафлар учун муаммолар туғдириши мумкин бўлган барча жиҳатлар эътиборга олиниши лозим. Низоли жиҳатлар суд тартибида ҳал қилиниши керак, лекин тарафлар оқилона муросага кела олишса, янада яхшидир.


16:56 / 16.10.2018 | Bunyod | 1775\nАссалому алайкум. Мен хам пайнет очганман, пайнетдаги услуга мумкин эмас деган жавобингизни ўқиб қолдим. Пайнет компанияси берадиган 2.5% мукофот пули биз агентларни банк хизмати, солиқ ва интернет хизматини умуман қопламайди. Сабаби пайнетга 1000 000 пул чиқармоқчи бўлсак 10 000 сўм банк хизмати беришга мажбурмиз. 1000 000 сўмдан 25000 мукофот пули қолса ўша пулни 33% ни яни 8250 сўм солиққа тўлаймиз. Қолган 6750 сўм пулдан интернет ва чек чиқариш учун қоғоз сотиб оламиз. Албатта 6750 сўм интернет ва чек қоғоз учун етмайди. Пайнет компаниясига бир неча марта шу масалада айтганмиз. Улар мукофот пулини оширишни рад қилишди. Биз хам шу хизмат турини мунтазам ишлаши учун анча мехнат қиламиз. Мижозлардан хизмат хақи олиб ишлашимиз мумкинми харажатларни қоплаши учун? Жавобингиз учун олдиндан раҳмат. Аллоҳ илмингизни зиёда қилсин.\n- Ва алайкум ассалом! Мумкин эмас. Бу фақат сизнигина муаммоингиз эмас. Докторга борсангиз у ҳам олмаса даволамайди. Ваҳоланки ҳукуматни ишчиси маошни ҳам ҳукуматдан олади. Бошқалар ҳам шу каби муаммоларни айтади. Бундай ҳолатда айб халқдами? Бергани кам бўлса ойлик берадигандан кўпайтиришни талаб қилинглар, халқдан эмас. Сизлар аслида пайнетга ишчисизлару, хизмат ҳақни халқдан оласизлар. Бу жоиз эмас. Валлоҳу аълам!\nФитр садақа миқдори\nКомпютер Ўйини Ҳақида


Неймарнинг либослари ПСЖ дўконидан олиб ташланди / Olamsport.com\n13 авг 12:17\nНеймарнинг либослари ПСЖ дўконидан олиб ташланди\nТеглар : НеймарПСЖБразилия\nБразилиялик футболчи Неймар Париж клубидан кетишга жуда ҳам яқин турибди.\nПСЖ дўкони Неймарнинг барча либослари ва экипировкаларини олиб ташлади. Парижликлар раҳбарияти бу борада ҳеч қандай расмий баёнот бермади, аммо 27 ёшли Неймарнинг пойтахт клубидан кетиши деярли аниқ бўлиб улгурмоқда.\n"Реал" ва "Барселона" Неймар билан музокаралар олиб бораётганлиги тўғрисидаги хабарлар янграмоқда. Олдинроқ, ПСЖ мухлислари Неймарни жамоадалигидан очиқчасига норози бўлишган эди. Неймар якунланган мавсум ПСЖ сафида 28 та ўйинда майдонга тушиб, 23 та гол уришга эришган эди.\nПСЖ Неймарга “Ливерпуль”дан ўринбосар топди 0\nПСЖга “Интер” футболчиси керак 0\n“Марсель” ғалабага эришиб, ПСЖ билан орадаги фарқни қисқартирди 0


Ерли-зайып ажырасып кетсе, перзентлердиң ким менен қалыўы қандай тәртипте белгиленеди? » Informaсiyalɩq portal\nЕрли-зайып ажырасып кетсе, перзентлердиң ким менен қалыўы қандай тәртипте белгиленеди?\nӨзбекстан Республикасы Шаңарақ кодекси нормалары ҳәм Жоқары суд Пленумының 1998-жыл 11-сентябрь күнги 23-санлы Қарарына муўапық, егер ата-ана ажырасып кеткен жағдайда, перзентлердиң ким менен жасаўын ата-аналар өз-ара келисип шешеди. Егер еки тәреп келисимге келе алмаса, бул мәселе пуқаралық суд арқалы шешиледи, деп хабар берди юридикалық мағлыўматлар telegram каналы.\nСуд перзентти өз қарамағына алыў бойынша мәселени шешкенде ата-ананың тең ҳуқуқлы екенлигин, сондай-ақ, баланың мәплерин ҳәм оның қәлеўин есапқа алады. Баланың ким менен қалыўын белгилеўде суд төмендеги жағдайларды есапқа алады:\n1. Баланың ата-анадан, аға-иниден, әжапа-сиңлилеринен қайсы бирине баўыр басып қалғанлығы;\n2. Ата-анадан қайсы бири балаларына көбирек ғамхорлық етип атырғанлығы;\n3. Балалардың жасын ҳәм ата-анадан қайсы бирин өзине жақынырақ көриўи;\n4. Ата-ананың әдеп-икрамлылық ҳәм басқа жеке пазыйлетлери;\n5. Ата-ананың ҳәр бири менен бала ортасындағы қатнасықлар;\n6. Баланы тәрбиялаў ҳәм оның өнип-өсиўи ушын жағдайлардың жаратылғанлығы (ата-анасының жумыс тәртиби, материаллық ҳәмде шаңарақлық жағдайы).\nСуд 10 жасқа толған баланың ата-анасының қайсы бири менен жасаўды қәлейтуғынлығын итибарға алыўы мүмкин. Ата-анадан бириниң материаллық жағдайының үстин болыўы оны өзи менен алып қалыў ушын тийкар болмайды. Сондай-ақ, баланың ким менен қалыўын анықлаўда тәреплерде бала тәрбиясына кери тәсир етиўши жағдайлар, яғный ишиўшилик, нәшебентлик пенен шуғылланыўы яки шуғылланбаўы, руўҳый яки басқа жуқпалы кеселликлер бар яки жоқлығы, биле тура жынаят ислеўи, балаға мийримсиз қатнаста болыўы, рууҳый басым өткергенлиги ҳәм усыған уқсас жағдайлар басшылыққа алынады.\n22-07-2019, 11:39 |\nАта-анаға да алимент төленеди\nСудларда бала тәрбиясы менен байланыслы ислерди көриў тәртиби\nТуўылғанлық ҳаққындағы гүўалық өз ўақтында алынбаған болса не ислеў керек?\nПуқаралық ислери бойынша судының судьясы: Неке қатнасықлары ҳаққында түсиник\nТуўыў үйинен тысқары медициналық жәрдемисиз туўылған баланың туўылғанлығын


Ўзбекистон элчиси Жиддада ИҲТ Бош котиби билан икки томонлама (...)\nЎзбекистон элчиси Жиддада ИҲТ Бош котиби билан икки томонлама алоқаларни янада мустаҳкамлаш масалаларини муҳокама қилди\nМамлакатимизнинг Саудия Арабистонидаги элчиси, Ислом ҳамкорлик ташкилотидаги доимий вакили Улуғбек Мақсудов Жидда шаҳрида ўтказилаётган Ислом ҳамкорлик ташкилотининг (ИҲТ) Юқори мартабали намояндалари йиғилиши доирасида ташкилотнинг Бош котиби Ҳусайн Иброҳим Таҳа билан учрашув ўтказди, деб хабар бермоқда «Дунё» АА мухбири.\nУнда Ўзбекистон ва ИҲТ ўртасида икки томонлама алоқаларни янада мустаҳкамлаш ва истиқболдаги вазифалар атрофлича муҳокама этилди.\nИҲТ Бош котиби Ўзбекистон Президенти ва ҳукуматига ташкилот Бош котиблиги учун унинг номзодини қўллаб-қувватлагани учун миннатдорлик билдирди. У, шунингдек, Ўзбекистон ташкилотдаги муҳим аъзо давлатлардан бири эканлигини таъкидлар экан, республиканинг бой тарихи, ушбу заминдан етишиб чиққан буюк олим ва мутафаккирларнинг Ислом цивилизацияси ривожига қўшган салмоқли ҳиссаларини эътироф этди.\nБош котиб ИҲТ Ташқи ишлар вазирларининг 43-йиғилиши Тошкент шаҳрида юқори савияда ташкил этилганига эътибор қаратар экан, келажакда ташкилотнинг бошқа нуфузли анжуманларини ҳам Ўзбекистоннинг тарихий шаҳарларидан бирида ўтказилишига умид қилишини айтди.\nМулоқот давомида Ўзбекистон ҳамда ИҲТ ва унинг таркибидаги ташкилотлари ўртасида икки томонлама алоқаларни янада равнақ топтириш бўйича қатор лойиҳаларни биргаликда амалга ошириш юзасидан ҳам ўзаро фикр алмашилди.


Бош Ассамблеянинг етмиш бешинчи сессияси Бирлашган Миллатлар Ташкилоти тарихида биринчи марта бутунлай янги форматда – коронавирус пандемияси туфайли онлайн мулоқот режимида бўлиб ўтмоқда. Бундай глобал фалокат сайёрамизда сўнгги юз йилда кузатилмаган эди. Бу офат бутун инсониятнинг заиф жиҳатларини яққол кўрсатди. Ҳозирги таҳликали ва мураккаб вазият ер юзидаги барча давлатлар ва халқлар ўзаро боғлиқ эканини, ўртамизда мунтазам мулоқот, ишонч ва яқин ҳамкорлик ўта муҳимлигини исботлади. Шу йўлда барчамиз ҳукуматлар, парламентлар ва фуқаролик жамиятларининг ўзаро саъй-ҳаракатларини бирлаштириш, умумий масъулият тамойилларини мустаҳкамлаш, халқаро шерикликни мувофиқ ҳолда ривожлантириш, Жаҳон соғлиқни сақлаш ташкилотининг мақоми ва салоҳиятини ошириш, ваколатларини кенгайтириш лозимлигини чуқур англадик. Мақсадимиз – ҳар бир инсоннинг асосий ҳуқуқ ва эркинликларини, саломатлиги ва фаровонлигини таъминлайдиган адолатли глобал тизимни биргаликда яратишдир. Бу борада биз Бирлашган Миллатлар Ташкилоти шафелигида Пандемиялар даврида давлатларнинг ихтиёрий мажбуриятлари тўғрисидаги халқаро кодексни ишлаб чиқишни таклиф этамиз. Ушбу ҳужжатда ҳар бир давлатнинг ўз фуқаролари ва халқаро ҳамкорлари олдидаги мажбуриятлари акс этиши лозим.\nФақат биргаликда ва яқин ҳамкорлик орқали биз афғон халқининг эзгу орзу-умидларини рўёбга чиқаришимиз мумкин. Бу борада “Беқарор ва вайронкор вазиятдан – тинчлик ва бунёдкорлик сари” деган тамойил асосида иш олиб бориш муҳимдир.


Мамлакатимизда 14-15 март кунлари умумхалқ хайрия ҳашари бўлиб ўтади – NO'KIS VINOZAVODI\n> МАТБУОТ МАРКАЗИ > Янгиликлар > Мамлакатимизда 14-15 март кунлари умумхалқ хайрия ҳашари бўлиб ўтади\nТўю тантаналар ўтказиладиган манзиллар қиёфасини бир кўз олдингизга келтиринг. Ҳаммаёқ саришта, ҳаммаёқ озода, ҳаммаёқ саранжом… Бу — инсонинг тутуми. Қадимий таомил. Аслида эса буни одам боласи табиатнинг йўриғидан ўрганган бўлса ажаб эмас.\nФаррух Бўтаев, ЎзА\nҚорақалпоғистон Республикаси, 230122, Нукус шахар, С. Каниязова кўчаси, 34-уй.\n≫ 0 (361) 229-68-68\nАъло\t3 ( 75 % )\nУшбу web-сайтдан олинган ма’лумотларда фойдаланилганда, “NO’KIS VINOZAVODI” AJ корпоратив web-сайтидан олинганлиги кўрсатиб ўтилиши шарт. Корпоратив web-сайтни «INTELKOMPAS» XKнинг иштироки билан жорий этилган


Ижтимоий тармоқларда ҳайдовчи йўл ҳаракати хавфсизлиги инспекторлари билан жанжаллашаётгани акс этган видео тарқалди. Жиззах вилояти Ички ишлар бошқармаси Йўл ҳаракати хавфсизлиги бўлими мулозими видеода акс этган ҳолатлар юзасидан вилоят прокуратураси суриштирув ўтказаётганини айтди.\nЖиззах вилояти Ички ишлар бошқармаси Йўл ҳаракати хавфсизлиги бўлими мулозими видеода акс этган ҳолатлар юзасидан вилоят прокуратураси суриштирув ўтказаётганини айтди.\nТиллабўлдиев милиция ходимлари ўтирган “Ласетти” машинаси ойнасини туртиб, улар калтаклаб, телефонини олиб қўйганини иддао қилади. "Телефонимда калтаклаш съёмкаси борлиги учун телефонимни олиб қўйди, бермаяпти бу одамлар, машинага беркиниб олишган", - дейди ҳайдовчи.\nПрокуратура ИИБ ходимлари ва блогер ўртасидаги жанжални текширмоқда. Ҳодиса 2 декабр куни Самарқанд -Жиззах йўлида бўлган.\nЖиззах вилоят Ички ишлар бошқармаси Йўл ҳаракати хавфсизлиги бўлими мулозими видеода акс этган холатлар юзасидан вилоят прокуратураси суриштирув ўтказаётганини айтди.\nМулозимга кўра, ЙПХ ходимлари ва ҳайдовчи орасида зиддият келиб чиққан. Шунда у “тартиб посбонлари”ни видеога ола бошлаган. "Бу ҳолат бўйича прокуратура иш кўряпти. Видеода нима ҳолат бўлган бўлса ҳаммасини прокуратура кўриб чиқяпти", - деди ИИБ мулозими.\nЭслатиб ўтамиз, ўтган йилнинг март ойида Жиззах шаҳри марказида милиция зобити ўрта ёшлардаги аёлнинг сочини икки қўли билан тортаётгани акс этган видеони эълон қилинган эди. Икки йил аввал эса Самарқандда икки нафар милиция ходими бир аёлни машина юкхонасига солишга уринаётгани тасвирланган видео тарқалган эди.


Эрон ташқи ишлар вазири: Англия томонидан Эрон нефт танкерини қўлга олиш "денгиз қароқчилари " сайъ-ҳаракати билан тенгдир » Независимое информационное агентство. «ҲАМСИНФ»\nНезависимое информационное агентство. «ҲАМСИНФ» » . » Главная » Эрон ташқи ишлар вазири: Англия томонидан Эрон нефт танкерини қўлга олиш "денгиз қароқчилари " сайъ-ҳаракати билан тенгдир\nИрна ахборот агентлигининг тарқатган хабарига кўра, Гибралтар бўғозида Англия денгиз кучлари томонидан Эрон нефт ташувчи танкерини ноқонуний қўлга олиниши натижасида бу мамлакатнинг Эрондаги элчиси пайшанба куни аср пайтида, Эрон Ислом Жумҳуриятининг ташқи ишлар вазирлигига даъват этилди.\nЭрон ташқи ишлар вазирлиги қошидаги ғарбий Европа учинчи идорасининг раҳбари бу учрашув жараёнида бундай сайъ-ҳаракатни қабул қилиб бўлмайдиган сайъ-ҳаракат деб билди ва Американинг истак-хоҳиши билан бу амал содир этилгани ҳақида далиллар мавжуд эканлигини зикр этиб ўтиш зимнида, қўлга олинган Эрон нефт танкерини зудлик билан қуйиб юборишни сўради.\nЭрон ташқи ишлар вазирлиги ғарбий Европа учинчи идорасининг раҳбари бу амал европалик мамлакатлар доим эътироз қилиб келадиган Американинг уша зўравонлик сиёсати ҳисобланади,-деб қўшимча қилди.\nБу учрашувда қонуний ҳаракат қилган ушбу нефт танкерига тегишли ҳужжатлар Англия элчисига топширилди ва Эрон Ислом Жумҳурияти бу нефт танкерини озод этиш учун ўзининг бор ҳақ-ҳуқуқи ҳамда қонуний ва сиёсий имкониятларидан фойдаланади,- деб таъкидланди.\nАнглиянинг Теҳрондаги элчиси бу учрашув жараёнида мазкур учрашув натижаларини Англияга етказишини баён этиш билан бирга Англия Эронга қарши Американинг бир томонлама жорий этган санкцияларини қўллаб-қувватламайди, -деб таъкидлади.\nАмерика бу нефт ташувчи танкер Сурия учун хом нефтни олиб бораётган эди деб иддао қилмоқда.\nИспания ташқи ишлар вазири Жозеф Боррелл пайшанба куни аср пайтида, Испания ҳокимияти остидаги сув ҳудудида Эроннинг нефт танкери қўлга олинган,-деб эълон қилди.\nФранс-24 телеканали ҳам пайшанба куни Испания манбаларига таяниб, Эрондан ҳаракат қилган нефт танкерини қўлга олиш Американинг Англиядан илтимос қилиши натижасида Гибралтар бўғозида амалга оширилган,-деб эълон қилди.


Самарқанд вилоятида сектор раҳбарлари ёшлар билан ўтказилган учрашувлар сонини сохталаштирган. Улар ўтказилмаган учрашувларни ўтказилди деб ҳисобот берган. Бундан ташқари, сайёр қабуллардаги муаммоли мурожаатларнинг асосий қисми ечимсиз қолиб кетган. Бу ҳақда вилоят ҳокимлигида ёшлар билан видеоселектор шаклида ўтказилган учрашувда Эркинжон Турдимов маълум қилган.\nҚайд этилишича, йиғилиш кескин танқидий руҳда ўтган ва унда сектор раҳбарлари билан биргаликда Ёшлар ишлари агентлигининг вилоят бошқармаси ва унинг туман, шаҳар бўлимлари ҳам қониқарсиз ишлагани учун вилоят ҳокими томонидан танқид қилинган.\nВилоят ҳокимининг маълум қилишича, 24 феврал ҳолатига кўра, вилоятда 1104 та сайёр қабул ўтказилган. Турли йўналишларда 13004 та мурожаат бўлган ва уларнинг 6693 таси бажарилмаган.\nПаст Дарғом туманида ўтказилган 47та сайёр қабулда 893та мурожаат тушган. Уларнинг 789таси бажарилмаган.\nПайариқ туманида 56та сайёр қабул бўлиб ўтган, 819та мурожаатнинг 603таси бажарилмаган.\nНарпай туманида 57та сайёр қабулда 733та мурожаат тушган ва улардан 438таси бажарилмаган.\nИштихон туманида ўтказилган 45та сайёр қабулда 527та мурожаат тушган ва 315таси бажарилмаган.\nЙиғилишда ёшлар муаммоларига бефарқлик қилган айрим сектор раҳбарлари фаолиятига ҳам баҳо берилган. Маълум бўлишича, ёшлар муаммоларини ҳал қилиш мақсадида ўтказилаётган учрашувлар ҳақидаги рақамлар сохталаштирилган ва уларнинг сони қўшиб ёзилган.\nСамарқанд шаҳрида 3-сектор томонидан ёшлар билан 38та учрашув ўтказилгани маълум қилинган. Лекин учрашув баённомаси ва ундаги мурожаатлар сўралганда 28та учрашув ўтказилгани аниқланган.\n4-секторда 43та учрашув ўтказилгани кўрсатилган бўлса, ҳақиқатда 16та учрашув бўлиб ўтган.\nКаттақўрғон шаҳрида 1-сектор ҳисоботларида учрашувлар сони 22та кўрсатилган. Амалда 12 та учрашув ўтказилган.\nБулунғур тумани 1-сектор ҳисоботларида 48та учрашув кўрсатилган. Амалда 38та учрашув ўтказилган.\nТурдимов учрашувлар ҳақидаги рақамларни сохталаштирган мутасаддиларга кескин оҳангда танбеҳ берган.\n«Нима мажбурлаган? Қандай ўтказасан протокол бўлмаса? Шу даражада виждонсизмисан? Савол-жавоб қаердадир ёзилган бўлиши керак-ку ҳеч бўлмаса?! Ёшларга ҳам хиёнат қиласанми?» – деган у.\nБундан ташқари, йиғилишда ёшларнинг кредит сўраб қилган мурожаатларига банклар томонидан сансоларликка йўл қўйилгани маълум қилинган. Кредит маблағлари ноқонуний равишда бошқа шахсларга бериб юборилган, нақдлаштирилиб мақсадсиз равишда фойдаланиб келинган ҳолатлари ҳам борлиги айтилган.\nМаълум бўлишича, вилоятдаги турли кредит банклари 23 та ҳолатда 504 миллион сўм миқдоридаги кредит маблағларини ноқонуний равишда бошқа шахслар номига расмийлаштириб берган. Ушбу кредитлар банк ҳужжатларида боғдорчилик учун расмийлаштирилган. Жойларга чиқиб ўрганилганда банк ҳужжатларида исм-шарифлари ёзилган шахслар ўзининг номига кредит расмийлаштирилганидан бехабар бўлгани аниқланган.\nТурдимовнинг таъкидлашича, Самарқанд туманида 30 нафар, Нарпай туманида 34 нафар, Пахтачи туманидаги 83 нафар ёшлар тадбиркорларга бириктирилгани сохталаштирилган. Бандлик бошқармасидан 1100 нафар ёшлар доимий ишга жойлаштирилиб, уларнинг бандлиги таъминлангани ҳақида ҳисобот берилган. Амалда уларнинг 795 нафари иш билан таъминланган, қолган 305 нафари эса корхона ва ташкилотлар рўйхатидан чиқмаган. Ёшлар аввалдан ишлаб келаётган корхона ва ташкилотларда қайтадан буйруқ чиқариб ишга жойлаштириш ҳолатлари ҳам учраган.\nУчрашув якунида камчиликка йўл қўйган мутасаддиларга вилоят ҳокими томонидан бир ҳафталик муддат берилган. Уларнинг бир қисмига интизомий жазо чоралари қўлланган.


Пайғамбаримиз соллаллоҳу алайҳи васаллам айтган сўзлари илмий тасдиқланди | Siyrat.uz\n06:30 Октябрь 6, 2016\nБарчамизга маълумки, Пайғамбаримиз соллаллоҳу алайҳи васаллам ўзларининг муборак ҳадисларида тилла тақинчоқлардан эркакларни қайтариб, аёлларга рухсат берганлар. Яқинда олимлар бу ҳолатга нисбатан янги изоҳларни баён қилишди.\nТилла тақинчоқлар соғлигимизга етарлича жиддий таъсир кўрсатар экан. Мутахассислар номсиз бармоқдаги тилло узукни кимлар олиб ташлаш кераклиги-ю, кимга бу металл ижобий таъсир этишини ҳам кўрсатиб ўтишди.\nОлимлар тақинчоқларни, хусусан, никоҳ узугини тақиш киши соғлигига қандай таъсир қилиши ҳақида баҳс юритишди. Бир қанча вақт олдин мутахассислар тилла узук (никоҳ узук)ларни доимий тақиб юриш зарар келтиришини эълон қилишган эди.\nБу фақат эркакларгагина тегишли экани ҳам уқтириб ўтилганди. Гап шундаки, вақт ўтиши билан бу қимматбаҳо металл ўзидан кимёвий моддалар ажратиб чиқарар, айнан шу моддалар эркакнинг жинсий безларига зарарли таъсир этиши, ҳатто жинсий жараённинг пасайишига ҳам олиб келиши мумкин экан. Жинсий безлар мўътадиллигининг бузилиши учун ҳатто миллиграммнинг бир неча улуши миқдоридаги олтин оксидлари ҳам етарли бўлади.\nШуниси қизиқки, тилла тақинчоқлар аёллар соғлигига салбий таъсир кўрсатмас экан. Олимларнинг тушунтиришларича, аёл танасининг гармонал ва жинсий тизими ташқи таъсирлардан яхши ҳимояланган, шунинг учун металлар чиқарадиган зарарлар уларнинг танасига ўз таъсирини ўтказа олмайди.\nОлимларнинг таъкидлашича, олтин моддаси аёл танасига ижобий таъсир кўрсатиб, ундаги жараёнларни фаоллаштиради. Бундан ташқари, тилла буюмлар ўрта ёшдаги ва юрак касалликлари билан қийналаётган аёлларга асқотади. Яна қонбосими юқориларга ҳам фойдали, чунки артериал босимни туширади.\nИлмий изланиш ва замонавий асбоб ускуналар ёрдамида аниқланган бу хусусият бундан 14 аср олдин Пайғамбаримиз тарафларидан ҳеч қандай асбоб-ускунасиз айтилгани мусулмон кишининг иймонини янада бақувват қилади.\nАввалги мақолаСийрат – замон кўзгусида\nКейинги мақола Янги ҳижрий 1438 йил муборак бўлсин!


Кетонал АМПУЛЫ 50мг/мл 2мл №50\nКетопрофен – препаратнинг таъсир этувчи моддаси – арахидон кислотасининг метаболизмида простагландинлар синтезини катализ қилувчи циклооксигеназа (циклооксигеназа-1 (ЦОГ-1) ва циклооксигеназа-2 (ЦОГ-2)) ферментини блоклаб, простагландинлар ва лейкотриенлар синтезини сусайтиради. Кетопрофен in vitro ва in vivo шароитларда липосомал мембраналарни барқарорлаштиради, юқори концентрацияларда in vitro шароитда лейкотриенлар синтезига сусайтирувчи таъсир кўрсатади ва in vivo шароитларда антибрадикинин фаолликка эга. Кетопрофеннинг иситмани туширувчи таъсир механизми номаълум. Эҳтимол, кетопрофен марказий нерв тизимида (аниқроғи – гипоталамусда) простагландинлар синтезини сусайтирса керак.\nАйрим аёлларда бирламчи дисменорея симптомларини, кетопрофен, эҳтимол простагландинларнинг синтезини ва/ёки самарадорлигини сусайтириши ҳисобига камайтирса керак.\n100 мг кетопрофенни вена ичига инфузияси бошлангандан 5 минутдан кейин ва юбориш тўхтатилганидан 4 минутдан кейин ўлчанган плазмадаги ўртача даражаси 26,4±5,4 мкг/мл ни ташкил этади. Биокираолишлиги – 90% ни ташкил этади.\nМушак ичига юборилганда кўпчилик пациентларда қонда кетопрофен 15 минутдан кейин аниқланган, плазмадаги чўққи концентрациясига эса юборилгандан кейин 2 соат ўтгач эришилган. Инъекцион юборилганда кетопрофеннинг биокираолишлиги препаратнинг дозасини ошириш билан тўғри чизиқли ошиб боради.\nКетопрофеннинг 99% плазма оқсиллари, асосан альбумин билан боғланади. Тўқималардаги тақсимланиш хажми 0,1-0,2 л/кг ни ташкил этади. Кетопрофен плазмадаги концентрациясини пасайишини давом этиши фонида синовиал суюқликка секин ўтади ва шунингдек ундан секин чиқарилади. Кетопрофеннинг мувозанат концентрациясига буюрилгандан кейин 24 соат ўтгач эришилади. Кекса пациентларда мувозанат концентрациясига 8,7 соатдан кейин эришилган ва 6,3 мкг/мл ни ташкил этган.\nКетопрофен жигар микросомал ферментлари томонидан жадал метаболизмга учрайди. У глюкурон кислотаси билан боғланади ва шу кўринишда организмдан чиқарилади. Ичга қабул қилинганидан кейин унинг плазмадаги клиренси минутига 1,16 мл/кг ни ташкил этади. Биологик ярим чиқарилиш даври – бор йўғи 2 соатни ташкил этади. Жигар етишмовчилиги ярим чиқарилиш даврини узайтириши мумкин, бундай ҳолатларда у тўпланиши мумкин.\nКетопрофеннинг 80% гача қисми сийдик билан ва тахминан 10% ахлат билан чиқарилади. Буйрак етишмовчилиги бўлган пациентларда кетопрофен секинроқ чиқарилади, биологик ярим чиқарилиш даври бир соатга узайиши мумкин.\nКекса одамларда кетопрофеннинг метаболизми ва чиқарилиши секинлашади. Бу фақат буйрак фаолияти пасайган пациентларга клиник жиҳатдан аҳамиятга эга.\nКетонал яллиғланишга қарши, оғриқни қолдирувчи ва иситмани туширувчи таъсирга эга ностероид ревматизмга қарши препарат ҳисобланади.\nоғриқли ҳайз кўришлар;\nўсмалари бўлган пациентларда суяк метастазлари оқибатидаги оғриқ.\nспондилоартрит (анкилозловчи спондилит, псориатик артрит, реактив артрит);\nбўғимдан ташқари ревматизм (тендинит, бурсит, елка бўғими капсулити).\nСимптомларни бартараф этиш учун зарур энг паст самарали дозада максимал қисқа вақт давомида қабул қилиб, нохуш самараларни минимумга етказиш мумкин (“Махсус кўрсатмалар”га қаранг).\nКетопрофеннинг максимал суткалик дозаси 200 мг ни ташкил этади. Кунига 200 мг дозада кетопрофен билан даволашни бошида фойда ва хавфни синчковлик билан баҳолаш керак. Юқорироқ дозаларни қўллаш тавсия этилмайди (шунингдек “Махсус кўрсатмалар”га қаранг).\nПарентерал қўллаш учун буюрилади.\nКатталар ва 15 ёшдан ошган болалар:\nМаксимал суткада 200 мг. Инъекцияларни 3 кундан ортиқ буюриш тавсия этилмайди. Қониқарли жавобга эришилганида Кетонални ичга қабул қилиш учун шаклида буюрилади.\nМушак ичига бир ампуладан (100 мг) суткада бир ёки икки марта юборилади.\nЗарурати бўлганида ичга қабул қилиш учун, ректал ёки трансдермал қўллаш учун кетопрофен билан бирга қўллаш мумкин.\nКетонал инфузияси фақат стационар шароитда ўтказилиши керак. Инфузия 0,5-1 соат давом этади, даволаш курси – кўпи билан икки кунни ташкил этади.\nҚисқа муддатли вена ичига инфузия\n0,9% ли натрий хлоридининг 100 мл да суюлтирилган 100 мг дан 200 мг гача кетопрофен 0,5-1 соат давомида юборилади.\nУзоқ муддатли вена ичига инфузия\nИнфузия учун эритма (0,9% ли натрий хлориди, Рингер лактат, глюкоза эритмалари) нинг 500 мл да суюлтирилган 100 мг дан 200 мг гача кетопрофен 8 соат давомида юборилади.\nКетонални марказий таъсирга эга анальгетиклар билан бирга қўллаш мумкин. Уни морфин билан бир флаконда аралаштириш мумкин: 10-20 мг морфин ва 100 (200 гача) мг кетопрофен инъекция учун натрий хлориди (0,9%) ёки Рингер лактат эритмасида суюлтирилади.\nКекса одамларда нохуш самаралар кўпинча оғир оқибатларга олиб келиши мумкин. Агар кекса одамларни даволашни мавжуд бўлган энг кичик самарали дозалардан бошлаш тавсия этилади.\nБуйрак фаолиятини оғир бўлмаган бузилиши (креатинин клиренси секундига 0,33 мл (минутига 20 мл) кам) бўлган пациентларда доза камайтирилади.\nБуйрак фаолиятини оғир бузилиши бўлган пациентларда Кетонални қўллаш мумкин эмас.\nЗардобда альбумин миқдорини камайиши билан жигарнинг сурункали касаллиги бўлган пациентларда доза камайтирилади.\nЖигар фаолиятини оғир бузилиши бўлган пациентларда Кетонални қўллаш мумкин эмас.\nБолалар. Препаратни 15 ёшдан кичик болаларда қўллаш мумкин эмас.\nЧўкма ҳосил бўлиши мумкинлиги сабабли, трамадол ва Кетонални бир инфузион суюқликда (бир флаконда) аралаштирилмасин. Инфузион флаконлар қора қоғоз ёки алюмин фольгага ўралиши керак, чунки кетопрофен ёруғликка сезгир.\nКўринишларнинг тахмин қилинаётган тез-тезлиги таснифи (тез-тезлик кўрсаткичлари фақат перорал қўллаш усулига тааллуқли): жуда тез-тез (≥1/10), тез-тез (≥1/100, <1/10), тез-тез эмас (≥1/1000, <1/100), кам ҳолларда (≥1/10000, <1/1000), жуда кам ҳолларда (<1/10000); тез-тезлиги аниқланмаган (мавжуд маълумотлар асосида тез-тезлигини аниқлаб бўлмайди).\nКетопрофен қўлланилганида катталарда қуйидаги нохуш самаралар ҳақида хабар берилган.\nКам ҳолларда: постгеморрагик анемия, лейкопения;\nтез-тезлиги аниқланмаган: агранулоцитоз, тромбоцитопения.\nТез-тезлиги номаълум: анафилактик реакциялар (шу жумладан, шок).\nТез-тезлиги аниқланмаган: кайфиятни ўзгарувчанлиги.\nТез-тез эмас: бош оғриғи, бош айланиши, уйқучанлик;\nтез-тезлиги аниқланмаган: тиришишлар.\nКам ҳолларда: кўришни ноаниқлиги (“Махсус кўрсатмалар”га қаранг).\nКам ҳолларда: қулоқларни жаранглаши (тиннитус).\nТез-тезлиги аниқланмаган: юрак етишмовчилиги.\nТез-тезлиги аниқланмаган: артериал гипертензия.\nКам ҳолларда: бронхиал астма;\nтез-тезлиги аниқланмаган: бронхоспазм (айниқса ацетилсалицил кислотаси ёки бошқа НЯҚП ларга ўта юқори сезувчанлиги маълум пациентларда), ринит.\nтез-тез эмас: қабзият, диарея, гастрит;\nкам ҳолларда: стоматит, пептик яра;\nтез-тезлиги аниқланмаган: меъда-ичак йўлларидан қон кетиши ва перфорация, меъда-ичак йўлларида дискомфорт, меъдада оғриқ ва колитнинг кам мисоллари.\nКам ҳолларда: гепатит, трансаминазалар даражасини ошиши, гепатит туфайли зардобда билирубин даражасини ошиши.\nТез-тез эмас: тошма, қичишиш\nтез-тезлиги аниқланмаган: фотосенсибилизация реакциялари, алопеция, эшакеми, сурункали эшакемини зўрайиши, ангионевротик шиш, буллёз тери реакциялари, шу жумладан Стивенс-Джонсон синдроми ва токсик эпидермал некролиз.\nТез-тезлиги аниқланмаган: ўткир буйрак етишмовчилиги, тубулоинтерстициал нефрит, нефритик синдром, шиш ривожланиши эҳтимоли билан сув/натрийни тутлиши, гиперкалиемия (“Махсус кўрсатмалар” ва “Дориларнинг ўзаро таъсири”га қаранг), ўткир буйрак етишмовчилигини чақириши мумкин бўлган буйракни шикастланиши: ўткир каналчалар некрози ва сўрғичлар некрозини якка ҳолатлари хақида хабарлар келиб тушган.\nТез-тез эмас: шиш;\nИнъекция жойида оғриқ ва ачишишнинг бир неча холатлари ҳақида хабар берилган.\nБир қатор НЯҚП ларни қўллаш (айниқса юқори дозада ва узоқ вақт давомида) артериал тромбоз (масалан, миокард инфаркти ёки инсульт) нинг юқори хавфи билан боғлиқ бўлиши мумкин (“Махсус кўрсатмалар”га қаранг).\nанамнезида кетопрофен, ацетилсалицил кислотаси ёки бошқа НЯҚП қабул қилинганидан кейин бронхоспазм, астма хуружлари, ринит ёки бошқа аллергик реакциялар кўринишидаги ўта юқори сезувчанлик реакциялари;\nпрепаратнинг ҳар қандай ёрдамчи моддасига юқори сезувчанлик;\nҳомиладорликнинг учинчи уч ойлиги;\nфаол босқичдаги пептик яра, шунингдек анамнезида меъда-ичакдан қон кетиши, яра пайдо бўлиши ёки перфорация;\nцереброваскуляр ёки бошқа фаол қон кетишларда.\n(фақат мушак ичига юбориш усули учун)\nПрепаратни гемостазни бузилиши бўлган ёки антикоагулянтлар билан даволанаётган пациентларда қўллаш мумкин эмас.\nПрепаратларнинг тавсия этилмайдиган мажмуалари\nЮқори дозаларда бошқа НЯҚП лар (шу жумладан циклооксигеназа-2 селектив ингибиторлари) ва салицилатлар: меъда-ичак йўлларида яра ривожланиши ва қон кетишлари хавфи ошади.\nАнтикоагулянтлар (гепарин ва варфарин) ва тромбоцитлар агрегацияси ингибиторлари (масалан, тиклопидин, клопидогрель): қон кетишини юқори хавфи ошади (“Махсус кўрсатмалар”га қаранг). Бирга қўллаш зарурати бўлганида диққат билан тиббий кузатув талаб этилади.\nЛитий: литийни буйрак томонидан чиқарилишини камайиши туфайли, баъзида токсик даражага етиши мумкин бўлган плазмада литий даражасини ошиши хавфи. Зарурати бўлганида, НЯҚП лар билан даволаш вақтида ва ундан кейин плазмада литий концентрациясини синчковлик билан назорат қилиш ва литийнинг дозасини мувофиқлаштириш лозим.\nХафтасига 15 мг дан юқори дозаларда метотрексат: метотрексатнинг гематотоксиклиги хавфи ошади, айниқса агар у юқори дозаларда (>15 мг/хафта) қўлланилган бўлса, бу эҳтимол метотрексатни оқсиллар билан боғидан сиқиб чиқарилиши ва унинг буйрак клиренсини пасайиши билан боғлиқдир. Кетопрофен даволашни тўхтатиш ёки бошлаш ва метотрексат билан даволаш орасида камида 12 соат ўтиши керак.\nЭҳтиёткорликни талаб этувчи мажмуалар\nДиуретиклар: диуретикларни қабул қилаётган пациентларда, айниқса дегидратацияси бўлган пациентларда простагландинларнинг синтезини сусайиши оқибатида буйракда қон айланишини камайиши туфайли буйрак етишмовчилигини ривожланиш хавфи мавжуд. Бундай пациентларда бундай препаратларни бирга қўллашни бошлашдан олдин суюқлик танқислигини адекват ўрнини тўлдириш, даволашни бошида эса буйрак фаолиятини эса назорат қилиш керак (“Махсус кўрсатмалар”га қаранг).\nАнгиотензинга айлантирувчи фермент (ААФ) ингибиторлари ва ангиотензин II рецепторлари антагонистлари. Буйрак фаолиятини бузилиши бўлган пациентларда (масалан, дегидратацияси бўлган пациентларда ёки кекса одамларда) ААФ ингибиторлари ёки ангиотензин II рецепторлари антагонистлари ва циклооксигеназани сусайтирувчи препаратларни бирга қўллаш буйрак фаолиятини қўшимча ёмонлашишини, шу жумладан ўткир буйрак етишмовчилигини чақириши мумкин.\nХафтасига 15 мг дан паст дозаларда метотрексат: мажмуавий даволашнинг биринчи хафтасида қон манзарасини бир хафтада бир марта назорат қилиш лозим. Буйрак фаолиятини бирон-бир бузилишида ва кекса пациентларда назорат кўпроқ амалга оширилиши лозим.\nЭътиборга олиш лозим бўлган мажмуалар\nАнтигипертензив препаратлар (бета-блокаторлар, ААФ ингибиторлари, диуретиклар): антигипертензив воситаларнинг таъсирини пасайиши хавфи (НЯҚП лар қон томирларни кенгайтирувчи простагландинларни сусайтиради).\nТромболитиклар: қон кетиши хавфи ошади.\nСеротонинни қайта қамраб олинишининг селектив ингибиторлари: меъда-ичакдан қон кетишини юқори хавфи мавжуд (“Махсус кўрсатмалар”га қаранг).\nГиперкалиемия билан боғлиқ хавф\nБир қатор препаратлар ва препаратларнинг бутун терапевтик синфлари гиперкалиемия ривожланишига олиб келиши мумкин, масалан, калий тузлари, калий тежовчи диуретиклар, ангиотензинга-айлантирувчи фермент ингибиторлари, ангиотензин II рецепторлари блокаторлари, НЯҚП, гепарин (қуйимолекуляр ёки фракцияланмаган), циклоспорин, такролимус ва триметоприм. Гиперкалиемияни ривожланиши қўшимча омилларни борлигига боғлиқ бўлиши мумкин. Юқорида кўрсатилган препаратлар бир вақтда қўлланилганида хавф ошади.\nАнтиагрегант таъсири билан боғлиқ хавф\nТромбоцитлар агрегациясини олдини олувчи препаратлар: тирофибан, эптифибарид, абциксимаб ва илопроста бир вақтда қўлланилганида ўзаро таъсирлар кузатилиши мумкин. Бир нечта антикоагулянтларни бир вақтда қўллаш қон кетиши хавфини оширади.\nМаълумот учун қабул қилиш лозим бўлган мажмуалар\nЦиклоспорин, такролимус: нефротоксикликнинг аддитив самараси ривожланиш хавфи мавжуд, айниқса кекса пациентларда.\nАгар симптомларни бартараф этиш учун зарур энг паст самарали дозада максимал қисқа\nвақт давомида қабул қилинса, нохуш самараларни минимумга етказиш мумкин.\nМеъда-ичак ярасини пайдо бўлиши ёки қон кетиши хавфини ошириши мумкин бўлган препаратлар, масалан ичга қабул қилинадиган кортикостероидлар, антикоагулянтлар (масалан, варфарин), серотонинни қайта қамраб олинишини селектив ингибирторлари ёки ацетилсалицил кислотаси каби антиагрегантлар билан бир вақтда буюрилганда ўзига хос эҳтиёткорликка риоя қилиш керак (“Дориларнинг ўзаро таъсири”га қаранг).\nПрепаратни бошқа НЯҚП, шу жумладан циклооксигеназа-2 нинг селектив ингибиторлари билан бир вақтда қўллашдан сақланиш керак.\nМеъда-ичакдан қон кетиши, яра пайдо бўлиши ва перфорация.\nЎлим билан якунланиши мумкин бўлган меъда-ичакдан қон кетиши, яра пайдо бўлиши ёки перфорация барча НЯҚП учун таърифланган ва даволашнинг исталган вақтида даракчи симптомлар ёки анамнезида меъда-ичак йўлларининг оғир касалликларини мавжудлигида ёки йўқлигида ривожланиши мумкин.\nКетопрофен баъзи бошқа НЯҚП га характерли бўлган, айниқса юқори дозаларда қабул қилинганда, оғир меъда-ичак токсиклиги хавфини ошиши билан боғлиқ бўлиши мумкин (“Қўллаш мумкин бўлмаган ҳолатлар”га ҳам қаранг).\nАнамнезида яраси бўлган, айниқса қон кетиши ёки перфорация билан асоратланган пациентларда (“Қўллаш мумкин бўлмаган ҳолатлар”га қаранг), шунингдек кекса ёшдаги шахсларда НЯҚП дозаси оширилганда меъда-ичак қон кетиши, яра пайдо бўлиши ёки перфорация хавфи ошади. Бу пациентларни даволашни, иложи борича мумкин бўлган энг паст дозадан бошлаш керак. Бу пациентлар учун, шунингдек ацетилсалицил кислотасининг паст дозаларини ёки меъда-ичакдан қон кетиши хавфини оширувчи бошқа препаратларни қабул қилаётган пациентларга ҳимоя дори воситалари (масалан, мизопростол ёки протон помпаси блокаторлари) билан мажмуавий даволашни буюришни кўриб чиқиш керак (“Дориларнинг ўзаро таъсири”га қаранг).\nАнамнезида меъда-ичак токсиклигининг кўринишлари бўлган пациентлар, айниқса кекса одамлар меъда-ичак йўллари томонидан ҳар қандай ўзгача кўринишлар (айниқса меъда-ичакдан қон кетиши) ҳақида, айниқса даволашни бошида хабар беришлари керак.\nКекса одамларда кўпинча НЯҚП ларга нохуш реакциялар, айниқса меъда-ичак йўлларидан қон кетиши ва перфорация каби нохуш реакциялар пайдо бўлиши мумкин, улар ўлим билан якунланиши мумкин.\nАгар Кетонал билан даволаш фонида пациентларда меъда-ичакдан қон кетиши ёки яра пайдо бўлиши кузатилса, препаратни қабул қилиш тўхтатилиши керак.\nНЯҚП ларни қўллаш билан боғлиқ эксфолиатив дерматит, Стивенс-Джонсон синдроми ва токсик эпидермал некролиз каби оғир тери реакциялари (уларнинг баъзилари ўлим билан якунланган) жуда кам таърифланган (“Ножўя таъсирлари”га қаранг). Бу реакцияларнинг энг юқори хавфи даволашнинг бошида ўрин тутади; кўпчилик холларда реакцияларни юз бериши даволашнинг биринчи ойида аниқланади. Тери тошмаси, шиллиқ қаватларда ўзгариш ёки ўта юқори сезувчанликнинг биринчи белгилари пайдо бўлганида Кетонал бекор қилиниши керак.\nКлиник тадқиқотлар ва эпидемиологик маълумотлари баъзи НЯҚП ларни қўллаш (айниқса юқори дозаларда ва узоқ муддат давомида даволанишда) артериал тромбозни (масалан, миокард инфаркти ёки инсульт) юқори хавфи билан боғлиқ бўлиши мумкинлигини кўрсатади. Кетопрофен учун бундай хавфни инкор этиш учун етарли маълумотлар йўқ.\nНЯҚП ларни анамнезида меъда-ичак йўллари касалликлари (ярали колит, Крон касаллиги) бўлган пациентларга эҳтиёткорлик билан буюриш керак, чунки ушбу касалликларни зўрайиши кузатилиши мумкин (“Ножўя таъсирлари”га қаранг).\nАнамнезида юрак етишмовчилиги, циррози ва нефротоксик синдроми бўлган пациентларда, шунингдек диуретикларни қабул қилаётган пациентларда ва сурункали буйрак етишмовчилиги бўлган пациентларда, айниқса кекса пациентларда даволашни бошида буйракнинг функционал ҳолатини синчковлик билан назорат қилиш керак. Бундай пациентларга кетопрофенни буюриш простагландинлар синтезини сусайиши натижасида буйракда қон айланишини пасайишини чақириши ва буйрак фаолиятини декомпенсациясига олиб келиши мумкин.\nАнамнезида артериал гипертензия ва/ёки кучсиз ёки ўртача оғирлик даражасидаги димланган юрак етишмовчилиги бўлган пациентларда тегишли кузатув ва маслаҳат бериш талаб этилади, чунки НЯҚП қўлланганда суюқликни тутилиши ёки шишлар тўғрисида хабар берилган.\nБарча бошқа НЯҚП лар каби, Кетонал ўзининг яллиғланишга қарши, оғриқни қолдирувчи ёки иситмани туширувчи таъсирлари туфайли, тана ҳароратини ошиши каби инфекцион касалликлар ривожланиши белгиларини ниқоблаши мумкин.\nЖигар функционал ҳолатининг тестлари кўрсаткичларини нормадан фарқ қилган ёки анамнезида жигар касаллиги бўлган пациентларда, айниқса узоқ муддатли даволаш давомида қондаги трансаминазалар даражасини вақти-вақти билан назорат қилиш керак.\nНЯҚП лар аёлларда фертилликни пасайтириши мумкин. Шунинг учун НЯҚП ларни ҳомиладорликни режалаштираётган аёлларга тавсия этилмайди. Ҳомиладор бўла олмаётган ёки бепуштлик бўйича текширувдан ўтаётган аёлларда Кетонал фортени бекор қилишни кўриб чиқиш керак.\nБошқа пациентларга нисбатан сурункали ринит, сурункали синусит ва/ёки бурун полипози билан кечувчи бронхиал астмаси бўлган пациентларда ацетилсалицил кислотаси ва/ёки ностероид яллиғланишга қарши препаратларни қабул қилгандан кейин аллергик реакциялар пайдо бўлиши эҳтимоли юқори. Кетонал фортени буюриш, айниқса ацетилсалицил кислотаси ёки НЯҚП ларга аллергияси бўлган пациентларга буюрилганида бронхиал астма ёки бронхоспазм хуружини чақириши мумкин (“Қўллаш мумкин бўлмаган ҳолатлар”га қаранг).\nМеъда-ичак йўлларидан қон кетиши ривожланиш хавфи: тана вазни паст бўлган пациентларда нисбий хавфи ошади. Агар меъда-ичак йўлларидан қон кетиши ёки яра пайдо бўлса, препарат билан даволашни дарҳол тўхтатиш керак.\nУзоқ муддатли даволашда қоннинг шаклли элементларини сони, шунингдек жигар ва буйрак фаолиятини назорат қилиш керак.\nГиперкалиемия: қандли диабет ёки калий тежовчи препаратлар билан бирга даволаш фонида ривожланади (“Дориларнинг ўзаро таъсири”га қаранг). Бундай ҳолларда калийнинг даражасини мунтазам текшириш керак.\n(фақат вена ичига юбориш йўли учун)\nКучли оғриқларда кетопрофен морфин хосилалари билан мажмуада ишлатиш мумкин.\nПрепаратнинг ёрдамчи моддалари ҳақида маълумот\nПрепарат 12,3% (хажм жиҳатдан) этанол (96%) сақлайди. Ҳар 2 мл эритма 200 мг этанол сақлайди. Алкоголга қарамлиги бўлган шахслар учун зарарли. Ҳомиладорлар эмизикли аёллар, болалар ва хавф гуруҳидаги пациентлар, масалан жигар касалликлари ёки тутқаноғи бўлган пациентларда қўлланилганида препарат этанол (спирт) сақланишини эътиборга олиш керак.\nПрепарат 1 ампулада 1 ммоль (23 мг) дан кам миқдорда натрий сақлайди ва шунинг учун натрий сақловчи ҳисобланади.\nҲомиладорликнинг биринчи ва иккинчи уч ойлигида препаратни ўта зарур ҳолатлардан ташқари буюриш мумкин эмас. Агар Кетонални ҳомиладор бўлмоқчи бўлган ёки ҳомиладорликнинг биринчи ёки иккинчи уч ойлиги бўлган аёл қўллаётган бўлса, доза иложи борича пастроқ, даволаш давомийлиги эса – иложи борича қисқа бўлиши керак, чунки простагландинлар синтезининг сусайиши ҳомиладорлик ва/ёки эмбрион/ҳомилани ривожланишига салбий таъсир қилади.\nҲомиладорликнинг учинчи уч ойлигида Кетонални қўллаш мумкин эмас (ҳомилада кардиопульмонал токсиклик ва нефротоксиклик хавфи, ҳомила ва онада қон кетиш вақтини узайиши, бачадонни қисқаришини сусайиши).\nПрепаратни кўкрак сутига ўтиши ҳақида маълумотлар йўқ. Эмизикли оналарга Кетонални буюриш тавсия этилмайди.\nУшбу препарат уйқучанлик, бош айланиши ёки тиришишлар каби ножўя самараларни чақириши мумкин. Бундай симптомлар пайдо бўлганида транспорт воситаларини бошқарманг ёки механизмлар билан ишламанг.\nКатталарда дозани ошириб юборилишининг асосий белгилари бўлиб бош оғриғи, бош айланиши, уйқучанлик, кўнгил айниши, қусиш, диарея ва қоринда оғриқ ҳисобланади.\nОғир интоксикацияда гипотензия, нафасни сусайиши ва меъда-ичак йўлларидан қон кетиши кузатилади. Пациент дарҳол госпитализация қилинади ва симптоматик даволаш ўтказилади. Специфик антидоти номаълум.


ТОШПУЛАТ РАХМАТУЛЛАЕВ СОГДИАНА: Самарқанд вилоятида донорлар сони 16 минг нафардан иборат\nСамарқанд вилоятида донорлар сони 16 минг нафардан иборат\nСамарқанд вилоятида жорий йилда 16 минг нафар донор топширган қондан кўплаб беморлар шифо топади, айрим оғир хасталикка учраганларнинг ҳаёти сақлаб қолинади.\nСамарқанд вилоят журналистлари учун уюштирилган пресс-тур доирасида дастлаб вилоят қон қуйиш марказида бўлдик. Шу кунларда бу ерда амалга оширилаётган ишлар ҳақида марказ бош врачи Рофе Алиев батафсиз сўзлаб берди. Аниқроғи, у журналистларни бошлаб барча лаборатория ва иш хоналарига олиб кирди, бирма-бир замонавий аппаратлар ҳамда улар ёрдамида бажарилаётган ишлар билан таништирди.\nМарказ Осиё тараққиёт банкининг молиявий кўмагида марказ янги асбоб-ускуналар билан жиҳозланган. Булар энг замонавий аппаратлар бўлиб, қон таркибини кўп томонлама таҳлил қилишда хизмат қилади. Шулар ҳақида гапирар экан, Р.Алиев “бизнинг хатога йўл қўйишимиз мумкин эмас”, деб таъкидлади. Чунки беморларни даволашда фойдаланадиган қон ўта тоза бўлиши лозим. Шу сабабли қон олишдан олдин донорлар ҳар томонлама текширилади.\nАна шундай текшириш натижасида шу йилнинг ўтган ойлари мобайнида қон топширмоқчи бўлган 20 кишида одам иммунтанқислик вируси (ОИВ) хавфи аниқланди. Жиддий текширувлар туфайли уларнинг 10 нафарида дастлабки ташҳиз ўз тасдиғини топди. Шундай бўлишига қарамасдан, 20 кишининг ҳаммаси махсус картотекага киритилди. Улар энди ҳеч қачон донорликка жалб қилинмайди.\nР.Алиевинг сўзларига қараганда, марказ ходимларининг аҳоли орасида олиб борган ташвиқот ва тарғибот ишлари натижасида бу йил донорлар сони 16 минг кишига етган. У талабаларга қон топшириб туришнинг саломатликка аҳамияти ҳақида батафсил тушунтириш ўз самарасини берганлигини таъкидлади. Масалан, Самарқанд давлат университетидан 401 нафар ва Архитектура ва қурилиш институтидан 351 нафар талаба қон топширган.\nВилоятда топширилган қон сифатини мунтазам назорат қилиб туриш ва қон захираси ҳақида маълумотлар базасини яратиш мақсадида 2012 йилда мавжуд 19та қон қуйиш пункти ягона марказга бирлаштирилган эди. Айни пайтда қон қуйиш маркази минтақавий мақомга эга бўлиб, Самарқанд вилоятидан ташқари яна Жиззах ва Сирдарё вилоятлари аҳолиси учун ҳам хизмат қилади.\nАвтор: Тошпулат Рахматуллаев на 22:03


Ҳажв тиғи бирлан… | TURONZAMIN\nШундан хам тўғри айтишади – Бош редакторларни ҳаммаси ғирт бездельник деб. Эртадан кечгача юқоридан ёки Девондан қандай кўрсатма бўлар экан, деб пойлаб ўтиришади. Юқоридан мени таваллудим ҳақида ёз, деб айтишмайдику ҳеч замонда. Юртбошимиз тўғри таъкидлаганларидек, ёши ўтиб қолган рахбарларни бирин-кетин алмаштиришни бошлаш керак. Бу ишни Бош редакторлардан бошлаб, энг юқоридаги Девон билан тугатиш керак. Аммо лекин иккала тарафдан ҳам бошланса, яна ҳам зўр бўларди.\nМайли, майда-чуйдага чалғимай мавзуга қайтайлик. Биринчидан байрамни яхшилаб ўтказиш керак. Тўй тўйдек бўлсинда. Шахсан мен болаларимга картошка қовуриб бераман, свет ўчмаса бўлгани. Балким светни умуман ўчиришмас, байрамку ахир. Сюрприз қилиб қозонга 76 та картошка соламанда, қофия бўлсин деб ёнига 25 та лағмон осаман. Хотин ғиди-биди деб кўрсинчи, кечаги мажлисда Президент фахрланганлигини ёзган газет билан башарасига соламан. Ёзиб қўйибдику, лўнда қилиб, мустақиллик йиллари картошка истеъмоли 7 баровар ошди, деб! Лағмон бўлса 25 йилдан бери ҳар куни осилади.\nАммо кечаги мажлисда “катта”ни гапларига қойил қолдим. Бу гапларга Путин отдыхает. Модернизация ва диверсификация ҳисобига мутаносибликка эришибмиз, эшитиб қотиб қолибман! Так держать!!! Фақат ялпи ички махсулотни 8 фоизга ўсиши ва инфляция миқдори башоратдан ошмаганлиги ҳақида ўн иккинчи маротаба такрорлаши ўхшамабди. Чунки ҳар йили бир нарсани қайтараверса, бироз меъдага тегар экан. Қолганида эса зўр! Чет элдан қарзимиз ошмай, 17 фоиз бўлганича қолибди. Бу қарз кўпдан бери осилиб ётибди. Ҳайронман, Россияда юрган миллионлаб дангаса землякларимиз бўйнига осиб қўйса бўладику буни. Улар обунада иштирок этмаса, металлолом ва макулатура йиғмаса. Арзимаган қарзимизни тўлашса ўлиб қолишмайди ёки бир жойлари кам бўлиб қолмайди.\nДеҳқонларимиздан ўрнак олишсин. Давлат бойлигига яна бойлик қўшганлари учун каттамиз уларга миннатдорлик билдириб, буни ҳам қарз, ҳам фарз дебдилар. Менимча бу фақат “катта” томонидан деҳқонларга берилган қарз бўлса керак. Ҳечкиси йўқ, об-ҳаво яхши келса бир йилни ўзида бу қарзни тўлаворишади азамат деҳқонларимиз, яна ҳеч нимани кўрмагандек бўлиб кетамиз. Булардан ташқари “катта”мизни машина тўғрисидаги гапларини айтмайсизми? Ҳар 100 оиладан илгари 22 тасини машинаси бўлса, хозир 41 тасида бор экан.\nМенимча бу рақам яна ҳам юқори бўлиши мумкин эди, фақат олдиндан бериладиган “қуруғи”ни ҳал қилишга баъзи обьектив қийинчиликлар мавжудлигини инобатга олиш керак.\nЯна майда-чуйдага аралашиб кетдик, мавзуга қайтайлик. Пешинда доимо ҳар нарсадан хабардор бўлиб юрадиган қўшним чиқиб, бугунги байрамга Фонд Форумни 10 йиллигини қўшишмаганлигига ҳайрон бўлди. Фонд Форум ҳали хам борми, деган саволимга уни билишича, ўтган ҳафта отахон қизлари билан ярашибди эмиш ва яқин кунларда Фонд яна ҳаммадан пул йиғишни бошлар эмиш. Қаранг, алла-қ аёқда илон қимирласа, сезади-я, номард. Илон деб бу миш-мишларни тарқатаётганларни назарда тутмаябман, балки…, ҳулласи ўзинглар тушунасизлар, кимни назарда тутаётганимни. Қўшнини гапига қараганда учта байрамни бир қилиб, “Оила байрами” деб номланса бўлар экан. Келаси 2015-йилни “Оила байрами” йили деб аташга ҳам асос бўлармиш. Гапида жон бор, номардни. Тем более келаси йил оила сайлови, э-э-э кечирасиз президент сайлови йили.\nҚўшним ўзи асли пашшахўрди-ю, лекин бу гаплари билан байрам кайфиятимни анча кўтарди, унга 100грамм қуйиб берсам арзийди. Сўнг болаларим олдига борай. Улар ҳам катта бўлиб қолишди, яна отасига ёки онасига ҳафа бўлиб чет элларга кетиб қолишмасин, ёки яна ҳам ёмони бир-бирлари билан аразлашиб, 12 йиллаб гаплашмай юришмасин. Унда чорак асрдан бери энди кўтарилаётган кайфиятимдан урвоқ ҳам қолмайди, худо сақласин.\n“Байрам”инглар муборак бўлсин! “Байрам” табриги билан М.Мансур. 30.01.2014йил.


BBC Uzbek - Dunyo - Афғон аскари тўрт нафар НАТО зобитини отиб ўлдирган\nАфғон аскари тўрт нафар НАТО зобитини отиб ўлдирган\nСўнгги янгиланиш 20 январ 2012 - 09:43 GMT\nНАТО таркибидаги француз қўшинлари шу йил охирида Афғонистонни тарк этиши кутилади\nКобул шимолидаги Каписа вилоятида Афғонистон армияси аскари франциялик ҳарбийларга қарата ўт очган.\nУлардан тўрт киши ҳалок бўлган, 16 нафари яраланган. Француз ҳарбийлари воқеа жойида афғон аскарини қўлга олишганини айтишмоқда.\nТўрт аскари ўлдирилганини тасдиқлаган НАТО эса ҳодиса борасида қўшимча маълумот бергани йўқ. Ушбу ҳужум ортида ким тургани ва ё афғон аскари Толибон тарафидан ёлланган бўлганми ё йўқми, деган саволлар ҳам очиқ қолмоқда.\nСўнгги ҳужум содир бўлган Тағоб туманида ҳали ярим йил илгари ҳам беш нафар франциялик аскар худкушлик ҳужумида ўлдирилганди.\nҲозир НАТО кучлари таркибида Афғонистонда жойлаштирилган 3 ярим мингдан кўпроқ француз аскарлари жорий йил охирида чиқиб кетишни бошлашлари керак.\nАфғон аскарлари тарафидан хорижий кучларга қарата ўт очиш сўнгги йиллари бир неча маротаба кузатилган. Кўп ҳолларда бу аскарлар аслида Толибон ёллаган жангарилар, деб айтилади.


«Дарахт жаллодлари». Кўкаламзор шаҳарни йўқ қилишдан...\n21.09.2019 11:56 0 1958\nИнсоният бугун йирик экологик муаммолар қаршисида турибди. Бунинг даҳшатини ҳис қилмоқ учун, Сибир, Амазонкада содир бўлаётган ўрмон ёнғинлари, Шимолий ва Жанубий қутбда эриётган музликларни тасаввур қилиш кифоя. Экология муҳим эмас, биринчи навбатда фаровон яшаш керак, демоқчи бўлганларга, бир дақиқа нафас олмай турингчи! Бутун олам кўз олдингизда зимистонга айланади.\nАфсуски, Ўзбекистонда бу соҳадаги муаммолар етарлича. Орол масаласининг ўзиёқ, бизда экологик муаммолар «қизил чизиқ»қа етиб келганини кўрсатади.\nБир оз вақт аввал сайтимизда Қашқадарё вилояти, Китоб тумани марказида кесилаётган чинор ва бошқа дарахтлар хусусида танқидий материални эълон қилган эдик. Бир вақтлар воҳанинг гўзал, кўкаламзор ҳудуди бўлган ушбу туманда бугун чинорлар ва бошқа салқинлик ва тоза ҳаво берувчи дарахтлар зўравонлик билан кесиб ташланмоқда. Айни кунларда ҳам, бу ишлар тўхтаб қолгани йўқ. Дарахт кесишда шиддатли бўлган, аммо бошқа камчиликларни тўғрилашда суст бўлган мутасаддиларнинг ишидан, Китоб шаҳри чўлга айланаёзди.\nВаҳоланки, вилоят ҳокими Зафар Рўзиев ҳам «Xabar.uz» билан суҳбатда вилоятда, хусусан Китоб туманида бирорта дарахт кесилмаслигини таъкидлаган эди.\nАввал бу ҳудуд қуйидагича кўринишга эга эди.\nМазкур муаммо юзасидан Китоб тумани ҳокимлигига ҳам мурожаат қилдик. Ҳокимлик матбуот котиби Яшин Тўраев бизга айрим ҳужжатларни тақдим этди. Ҳужжатлардан кўриш мумкинки, туман марказидаги йўлни кенгайтириш сабаб қурилиш ишлари олиб борилмоқда. Шунингдек, дарахтларнинг кесилиш юзасидан биоинспекция хулосаси ҳам мавжуд. Шунингдек, кесилган дарах буталари кам таъминланган оилаларга ўтин сифатида берилди, дейди Яшин Тўраев. (Биоинспекция ва ўтин олган оилалар рўйхати нусхалари таҳририятимизда мавжуд).\nТуман ҳокимлигидан расмий маълумотларни олгач ва танишгач, яна мулоҳазалар қуйилиб келаверади: хўш туман экологлари нега дарахтларни сақлаб қолиш бўйича таклиф бермай, ҳужжатларга жимгина имзо қўйиб бераверади? Нега дарахтларни сақлаб қолган ҳолда, қурилишни амалга ошириш бўйича амалий таклифлар йўқ? Бу ерда гап 5-10 та дарахт ҳақида эмас, бутун бошли шаҳарнинг йўқолиб бораётган чинорлари ҳақида кетяпти ( таъкидлаш жоизки, шаҳарнинг қарийб 50 фоиз дарахти кесиб бўлинди). Эртага бунинг аччиқ мевалари учун ким жавоб беради? Ёки экология бўйича мутасаддилар оч қорним, тинч қулоғим қабилида иш тутмоқдами?\nБитта шаҳарни обод қилишда унинг бутун яшиллигини қурбон қилиш ечимми? Фарғона, Шаҳрисабз, Риштонда ҳам шундай ҳолат кузатилган эди. Нега шаҳарсозликда креативлик, ўзгача ечимлар йўқ? Нега катта йўллар обод қилинади ва кейинчалик чекка ҳудудлар ташлаб қўйилади?\nСўнгсўз ўрнида: Китобда амалга оширилаётган қурилиш-бунёдкорлик ишларга ғайирлигимиз йўқ. Аммо бу ишлар асносида бизни тоза ҳаво, соя-салқин билан таъминлаётган дарахтларнинг ўлимига жим қараб тура олмаймиз. Туман ҳокимлиги бу ишни амалга оширишдан аввал жамоатчилик фикрига қулоқ тутиши шарт. Пойтахтда ҳар бир бутани сақлаб қолиш учун курашлар бўлаётган вақти, олис туманда дарахтзорларни шунчаки йўқ қилишни ҳеч қанақасига оқлаб бўлмайди. Китоб тумани ҳокимлиги, Экология партияси, соҳа мутасаддилари ва оддий халқдан муаммога бефарқ бўлмасликни, келажак авлодга ҳам тоза ҳаво, кўкаламзор юрт қолдиришга яна бир бор чақирамиз.\nэкология дарахтлар Китоб тумани


АҚШ Сербия ва Черногориянинг собиқ Югославиядаги ҳарбий жиноятлар бўйича халқаро трибунал билан ҳамкорликни тиклаш тўғрисидаги қарорини маъқуллайди.\nБу ҳақда АҚШ давлат котиби ўринбосари Николас Бернс баёнот берди.\n“Мазкур мамлакат ҳукумати генерал Младични қўлга олиш учун барча чораларни кўраётганига Берградда ўтказилган музокараларда аниқ ишондим. Уни ёки ҳибсга олишга уриниб кўрилади, ёки ўз хоҳиши билан келишга мажбур қилинади ва Гаагага жўнатилади”, - деди Бернс.\nБернс расмий Вашингтон Сербия ва Черногорияга ажратилган 10 миллион долларлик ёрдамга чеклов бекор қилинганини ҳам билдирди.